MISI BANTUAN DI SYRIA BERI KEINSAFAN

CYBERJAYA: Pengalaman menyertai misi bantuan kemanusiaan di beberapa negara bergolak seperti Syria menimbulkan keinsafan sekali gus mendidik selebriti terkenal, Farah Fauzana Mohd Fadzil untuk lebih menghargai nikmat diberikan selama ini.

Farah Fauzana atau lebih dikenali sebagai Fafau berkata, selepas meninggalkan dunia penyiaran, beliau mengotakan janji untuk aktif dalam misi bantuan kemanusiaan.

“Sebelum ini, saya bekerja jam 9 pagi hingga 5 petang dan ada beberapa penganjur serta pertubuhan bukan kerajaan (NGO) yang tawarkan kepada saya untuk sertai misi seperti itu.

“Saya terpaksa tolak dengan baik sebab belum bersedia dan perlukan masa untuk mengumpul kekuatan dari segi fizikal dan mental. Namun selepas berhenti kerja, saya nekad buat kerja-kerja sukarelawan ini,” katanya dalam program #cakaplah: Kerja Sukarela: Kenapa Kami Terlibat? di Dewan Tun Canselor Universiti Multimedia (MMU) di sini semalam.

Farah berkata, sukarelawan diibaratkan jambatan penghubung antara penyumbang dan penerima bantuan.

“Dulu sebelum saya menyertai misi itu, saya sama seperti orang di luar sana yang sering terfikir ke mana perginya dana yang kita sumbangkan sebelum ini. — SINAR HARIAN


KERAJAAN AKAN PERHALUSI SOP JIKA ADA KEPUTUSAN BENARKAN PELAJAR IPT PULANG

PUTRAJAYA: Isu pelajar institusi pengajian tinggi (IPT) yang berada dalam tempoh agak lama di kampus berikutan Perintah Kawalan Pergerakan (PKP) mendapat perhatian apabila kerajaan akan memperhalusi prosedur operasi standard (SOP) jika ada keputusan untuk membenarkan mereka pulang ke rumah masing-masing.

Menteri Kanan (Kluster Keselamatan) Datuk Seri Ismail Sabri Yaakob berkata untuk itu, Kementerian Pengajian Tinggi (KPT) akan berbincang dengan Majlis Keselamatan Negara (MKN) dan Kementerian Kesihatan (KKM) untuk menyediakan SOP berkenaan, tanpa menetapkan tempoh bila ia dijangka siap.

Beliau berkata SOP itu penting bagi memastikan kepulangan kira-kira 100,000 pelajar ke rumah masing-masing tidak berlaku secara serentak, sekali gus mengelak berlakunya pergerakan besar-besaran.

“Kita telah berbincang tadi, bahawa ada kemungkinan kita boleh benarkan mereka pulang, bagaimanapun kita mahukan satu SOP yang ketat.

“Kita mungkin memerlukan mereka untuk mendapatkan saringan kesihatan dahulu sebelum pulang ke kampung, dan itu antara perkara yang kita lihat,” katanya pada sidang media harian selepas menghadiri mesyuarat MKN yang dipengerusikan Perdana Menteri Tan Sri Muhyiddin Yassin di sini hari ini.

Ismail Sabri berkata pihaknya juga berpuas hati apabila mendapati bahawa selepas sebulan, tiada penularan wabak COVID-19 di kampus dan para pelajar tidak menunjukkan gejala jangkitan.

“Kalaulah mereka diperlukan untuk membuat saringan kesihatan…100,000 pelajar, ia mungkin mengambil masa agak lama.

“Jadi kalau kita hendak benarkan dan buat saringan kesihatan, kita perlu tahu jangka masa membabitkan hampir 100,000 pelajar. Barulah kita boleh tentukan bila tarikh bermula,” katanya.

Beliau berkata kerajaan juga mengambil maklum bahawa ada rakyat Malaysia sudah lama berada di kampung susulan penguatkuasaan PKP dan ingin pulang ke rumah masing-masing.

“Jadi SOP itu juga akan terpakai kepada mereka,” katanya.

Ismail Sabri juga berkata setakat ini, kerajaan telah mengagihkan sebanyak 23.4 juta keping atau 69 peratus penutup hidung dan mulut daripada jumlah keseluruhan peruntukan 32.4 juta keping penutup hidung dan mulut.

Katanya baki sembilan juta keping penutup hidung dan mulut masih dalam proses agihan dan dijangka selesai diedarkan dalam minggu ini.

Beliau berkata pengagihan penutup hidung dan mulut di Sabah dan Sarawak akan bermula hari ini.

Sebelum ini, Kerajaan Malaysia telah bersetuju untuk memberi empat keping penutup hidung dan mulut kepada setiap isi rumah secara percuma dan ia diagihkan oleh Pejabat Daerah. — BERNAMA


Letak Yadim bawah Majlis Raja-Raja Melayu

SHAH ALAM – Gerakan Pembela Ummah (Ummah) mencadangkan supaya Yayasan
Dakwah Islamiah Malaysia (Yadim) diletakkan di bawah Majlis Raja-Raja Melayu
dan bukan lagi Jabatan Perdana Menteri.

Pengerusi Ummah, Aminuddin Yahaya berkata, ia bersesuaian dengan kedudukan
raja selaku ketua yang menjaga agama Islam di negara ini serta dilihat
bersesuaian dengan situasi semasa apabila badan yang menjaga dan menyampaikan
dakwah berkaitan agama Islam kini menerima tempias politik.

“Apa yang berlaku dalam Yadim pada hari ini tidak menggambarkan
apa yang kerajaan nyatakan berkaitan dengan soal integriti sebelum ini, supaya
tidak ada orang politik dalam badan dan syarikat utama berkaitan kerajaan.

“Apa yang pasti kini ia telah dikuasai orang politik dan agenda
politik menjadi keutamaan berbanding tujuan asal penubuhannya,” katanya, menurut
laporan Sinar Harian.

Semalam, Menteri di Jabatan Perdana Menteri, Datuk Seri Dr Mujahid
Yusof mengesahkan pelantikan Adun Paloh, Sheikh Omar Ali sebagai pemegang
amanah Yadim.

Menurut Mujahid, pelantikan tersebut dibuat dengan mengambil kira
pelbagai aspek termasuk kemampuan dan kelayakan beliau.

Aminuddin juga mendakwa pelantikan Adun DAP itu menjadi persoalan
sangat besar kerana umum mengetahui parti itu anti Islam dan mahu menyama ratakan
semua agama di negara ini.

“Ini merupakan satu strategi mengurangkan peranan badan bukan
kerajaan (NGO) Islam. Ini juga satu bentuk liberalisme menyamakan semua agama
dan itu adalah perjuangan DAP sekian lama,” hujahnya lagi.

Tambahnya, Yadim bakal mengalami zaman kemurungan dan kegelapan kerana
fungsi utama badan dakwah itu bakal dilihat hilang.

“Persepsi masyarakat mengenai Yadim selepas ini adalah urusan
dakwah akan diketepikan sebaliknya agenda politik diutamakan.

“Apa yang pasti, orang menerima Yadim tidak seperti sebelum ini.
Fungsi Yadim tidak seperti dahulu lagi,” katanya.


KANAK-KANAK MAUT TERJATUH DARI TINGKAT 16

KUALA LUMPUR: Seorang kanak-kanak berusia lima tahun maut selepas dipercayai terjatuh dari tingkat 16 sebuah kondominium di Batu Caves, Selangor.

Kejadian berlaku kira kira jam 10 pagi tadi ketika mangsa dan adiknya berusia 4 tahun berada di rumah bersama makcik yang menjaga mereka.

Ibu kanak-kanak berkenaan yang juga ibu tunggal dipercayai tiada di rumah kerana bekerja.

Difahamkan juga ibu mangsa akan melangsungkan pernikahan pada Jumaat ini.

Mangsa ditemui di tingkat dua blok kondominium berkenaan dan mayat dibawa ke Hospital Selayang untuk bedah siasat.

Kes diklasifikasikan sebagai mati mengejut. – AlHijrah Online


KEPUTUSAN STPM 2022 KHAMIS 13 JULAI

KUALA LUMPUR: Keputusan Sijil Tinggi Persekolahan Malaysia (STPM) 2022 akan diumumkan pada Khamis 13 Julai 2023.

“Semakan keputusan STPM melalui portal bermula jam 11.30 pagi manakala melalui SMS bermula jam 11 pagi,” katanya dalam satu hantaran di Facebook MPM.

Seramai 41,701 calon telah menduduki peperiksaan STPM Tahun 2022 di 659 pusat peperiksaan di seluruh negara dengan 5,668 petugas peperiksaan dilantik.—AlHijrah Online


SUAMI, ISTERI, BAYI DALAM KANDUNGAN MAUT MOTOSIKAL TERBABAS

ISKANDAR PUTERI: Sepasang suami isteri termasuk bayi dalam kandungan maut selepas motosikal dinaiki mereka terbabas di Kilometer (KM) 18.4J (arah Gelang Patah), pada awal pagi semalam.

Ketua Polis Daerah Iskandar Puteri ACP Rahmat Ariffin berkata, kemalangan dipercayai berlaku akibat motosikal terbabit hilang kawalan sebelum terbabas ke pembahagi jalan.

“Penunggang motosikal berkenaan berusia 36 tahun manakala isterinya 30 tahun dan bayi dalam kandungan berusia enam bulan setengah.

“Kedua-dua mangsa mengalami kecederaan parah di bahagian muka, badan, tangan dan disahkan meninggal dunia di lokasi kejadian,” katanya.

Tiada kenderaan lain terlibat dalam kemalangan berkenaan.

Kesemua mayat dihantar ke Hospital Sultanah Aminah (HAS) bagi tujuan bedah siasat dan mengenal pasti punca sebenar kematian.–AlHijrah Online


KUMPULAN PERTAMA JEMAAH HAJI MALAYSIA SELAMAT TIBA DI MADINAH

MADINAH: Seramai 295 orang jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz kira-kira pukul 9.30 malam tadi waktu Malaysia.

Ketibaan mereka di Hotel Anwar Al Madinah Movenpick yang terletak bersebelahan dengan perkarangan Masjid An Nabawi disambut oleh Konsul Haji Mohammad Saimi Mat Som, Konsul di Pejabat Konsulat Jeneral Malaysia Farah Syafina Bahari dan Muhammad Hafiz Bahar Ketua Canseri, Konsulat Malaysia di Jeddah.

Mohammad Saimi berkata Lembaga Tabung Haji (TH) amat bersyukur atas ketibaan itu, dan ia memecah kerinduan pada senario musim haji selepas dua tahun tertangguh, akibat pernularan wabak COVID-19.

“Kami mengucapkan setinggi penghargaan dan terima kasih kepada kepimpinan kerajaan Arab Saudi  terutama penjaga dua kota suci Raja Salman Abdulaziz dan Putera Mahkota Mohamad Salman, di atas keputusan membuka ibadat haji kepada negara luar.

“Kami juga mengucapkan terima kasih kepada Kementerian Haji dan Umrah Arab Saudi, Kementerian luar, Syarikat Adila dan pihak berkuasa tempatan serta Kedutaan Malaysia di Arab Saudi, yang sentiasa membantu memudahkan apa juga peraturan-pertauran dan syarat syarat yang perlu dipatuhi dalam semua urusan jemaah haji Malaysia,” katanya ketika ditemui pemberita di sini.

Tambah beliau dengan ketibaan jemaah tersebut bermulalah operasi haji di Tanah Suci dan pihaknya akan terus memastikan kemudahan dapat diuruskan dengan baik dan teratur.

“Semua jemaah haji Malaysia perlu menjaga kesihatan dan kebersihan diri agar sentiasa berada pada tahap terbaik.

Mereka juga perlu mengikuti segala nasihat dan prosesur operasi standard (SOP) yang dikeluarkan oleh petugas dari semasa ke semasa. Cuaca di Madinah agak panas yang mencecah 50 darjah celcius dan elakkan terdedah terlalu lama di bawah cahaya matahari”  katanya.

Seramai 14,306 orang jemaah haji Malaysia akan menunaikan ibadat Rukun Islam kelima itu pada tahun ini dan mereka dijadualkan tiba di Madinah serta Makkah secara berperingkat. – AlHijrah Online


ARAB SAUDI GANTUNG SOLAT TARAWIH DI MASJIDIL HARAM, MASJID NABAWI

ANKARA: Arab Saudi menggantung solat Tarawih di dua masjid suci di Makkah dan Madinah dalam usaha negara itu membendung penularan COVID-19, lapor agensi berita Anadolu.

Tarawih, di Masjidil Haram dan Masjid Nabawi akan diadakan tanpa jemaah awam, kata Presiden Majlis Umum Hal Ehwal Dua Masjid Suci, Abdul Rahman As-Sudais.

Tarawih hanya akan dilakukan bersama dengan kakitangan, kata As-Sudais dalam satu kenyataan di Twitter.

Kenyataan itu juga menyebut itikaf juga dibatalkan di kedua-dua masjid berkenaan. Selain itu, Umrah masih ditangguhkan sehingga diberitahu kelak. — BERNAMA


ISTERI PM SINGAPURA PUJI KADAR VAKSINASI MALAYSIA

SINGAPURA: Kadar vaksinasi Malaysia meningkat hingga setengah juta suntikan setiap hari dipuji isteri Perdana Menteri Singapura, Ho Ching.

Beliau memuji langkah yang diambil Malaysia dalam usaha meningkatkan kadar vaksinasi COVID-19.

“Ini juga adalah kadar semasa di USA (Amerika Syarikat), tapi USA mempunyai jumlah penduduk yang 10 kali ganda daripada Malaysia. Go, go, go!,” tulisnya dalam catatan di akaun Facebooknya.

Malaysia berjaya merekodkan jumlah vaksinasi harian COVID-19 melebihi 500,000 dos bagi tempoh enam hari berturut-turut.

Setakat 1 Ogos, jumlah kumulatif pemberian vaksin menerusi Program Imunisasi COVID-19 Kebangsaan (PICK) yang bermula 24 Februari berjumlah 21,200,473 dos.

Daripada jumlah tersebut, suntikan dos pertama yang telah diberikan sebanyak 14,247,659 manakala 6,952,814 dos kedua.–AlHijrah Online


SERANGAN MASJID DI CHRISTCHURCH: PENEMBAK DIPENJARA SEUMUR HIDUP TANPA PAROL

WELLINGTON: Mahkamah di New Zealand hari ini menjatuhkan hukuman penjara seumur hidup tanpa parol kepada seorang lelaki yang didapati bersalah membunuh 51 individu beragama Islam di dua masjid di Christchurch, tahun lalu.

Lapor Reuters ini merupakan kali pertama hukuman penjara seumur hidup tanpa parol disabitkan kepada pesalah di New Zealand.

Tertuduh Brenton Tarrant, 29 tahun yang merupakan lelaki warganegara Australia mengaku bersalah atas 51 tuduhan membunuh, 40 tuduhan cubaan membunuh dan satu tuduhan perbuatan keganasan dalam tragedi tembakan tidak berperikemanusiaan yang menggemparkan dunia itu.

Insiden pada 15 Mac 2019 itu juga mengejutkan dunia apabila kejadian pembunuhan tersebut turut disiarkan secara langsung di laman Facebook oleh lelaki itu.

Bagi Imam Masjid Al Noor (salah sebuah masjid yang diserang), Gamal Fouda, hukuman itu tidak dapat menggantikan kehilangan orang tersayang namun beliau berbangga dengan tindakan New Zealand ke atas isu ekstremisme. — AlHijrah Online


HAD TRANSAKSI TUNAI BAWAH RM25,000

KUALA LUMPUR : Jawatankuasa Penyelarasan Kebangsaan bagi Pencegahan Wang Haram (NCC) mengemukakan perundingan awam bagi cadangan had transaksi tunai atau cash transaction limit (CTL) sebagai langkah menggalakkan integriti kewangan di Malaysia.

Timbalan Gabenor Bank Negara Malaysia (BNM), Datuk Abdul Rasheed Ghaffour berkata, CTL ialah had yang ditetapkan bagi jumlah yang boleh dibayar menggunakan wang tunai bagi setiap transaksi dan sebarang transaksi melebihi had ditetapkan tidak boleh dibayar menggunakan wang tunai.

“Had transaksi tunai yang dicadangkan ialah RM25,000 dan sebarang transaksi melebihi had ini perlu dibayar secara elektronik atau cek.

“Had ini meliputi semua jenis bayaran transaksi tunai, contohnya bayaran untuk barangan dan perkhidmatan, derma atau transaksi antara orang perseorangan untuk tujuan peribadi,” katanya pada taklimat bersama media di Bank Negara di sini semalam.

Beliau berkata, transaksi dikecualikan daripada CTL ialah tunai melalui bank berlesen di bawah Akta Perkhidmatan Kewangan 2013, bank Islam berlesen di bawah Akta Perkhidmatan Kewangan Islam 2013, pengendali berlesen di bawah Akta Perniagaan Perkhidmatan Wang 2011 atau institusi yang ditetapkan di bawah Akta Institusi Kewangan Pembangunan 2002.

Katanya, transaksi di bawah situasi mendesak seperti bantuan kemanusiaan dan bantuan bencana juga dikecualikan daripada tersebut.

Bagaimanapun jelasnya, pengecualian berkenaan memerlukan kelulusan daripada Menteri Kewangan berdasarkan saranan BNM.

Mengulas lanjut mengenai kepentingan CTL diwujudkan, Abdul Rasheed berkata, wang tunai yang sukar dikenal pasti dan dijejak telah memudahkan aktiviti haram.

“Langkah ini menyasarkan transaksi bernilai tinggi yang berisiko untuk disalahgunakan dan ia bukan bertujuan menyekat pembayaran tunai melibatkan nilai kecil.

“Melalui langkah ini ia dapat menggalakkan integriti kewangan di Malaysia yang merupakan tanggungjawab bersama,” katanya.

Katanya, langkah berkenaan menggariskan bantuan yang diperlukan daripada orang ramai untuk menolak pembayaran tunai bernilai tinggi melebihi had, sekali gus berwaspada terhadap pihak yang mendesak untuk membuat transaksi secara tunai, khususnya apabila terdapat pilihan pembayaran lain.

Dalam pada itu, beliau berkata, rundingan awal akan bermula dari 11 November sehingga 31 Disember 2019.

“Orang ramai, industri dan pihak berkepentingan digalakkan untuk memberi respons bertulis berkenaan persoalan yang dikemukakan.

“Ia bertujuan mendapatkan respons terhadap cadangan CTL berjumlah RM25,000 dan cabaran yang bakal dihadapi terhadap pelaksanaannya,” katanya — SINAR HARIAN


JEMAAH MALAYSIA HILANG KETIKA UMRAH DISAHKAN MENINGGAL DUNIA DI MAKKAH

BATU PAHAT: Jemaah umrah Musthafa Kamal Abdullah, yang dilaporkan hilang di Makkah pada Disember lepas, disahkan telah meninggal dunia.

Anak sulungnya, Muhammad Nabil, 26, berkata beliau sekeluarga reda dengan pemergian ayahnya itu setelah menerima pengesahan mengenainya daripada Kedutaan Malaysia, kira-kira pukul 11.40 pagi semalam.

Beliau berkata solat jenazah ghaib ke atas jenazah ayahnya, yang merupakan guru sekolah itu, diadakan di Masjid Jamek Sri Gading selepas solat Jumaat.

“Saya juga diberitahu oleh pihak kedutaan di sana semalam, yang ayah sebenarnya telah meninggal dunia pada 13 Feb lepas, selepas segala pengesahan biometrik serta pengurusan dan pengebumiannya selesai.

“Kini saya bersama ibu, adik beradik dan ahli keluarga yang lain hanya menunggu dokumen pengesahan kematian ayah, saya agak terkilan kerana baru sahaja diberitahu semalam susulan proses pengesahan kematian daripada pihak Arab Saudi yang mengambil masa lama,” katanya ketika ditemui di kediaman keluarganya di Sri Gading, di sini, hari ini.

Muhammad Nabil, yang bertugas di Pejabat Kadi Daerah Batu Pahat, itu memaklumkan bahawa pihak Kedutaan Malaysia di sana juga baru mengetahui mengenai kematian ayahnya, kira-kira dua hari sebelum memberitahu keluarga.

Selain, menunggu dokumen pengesahan kematian, mereka sekeluarga juga mahu mengetahui punca sebenar kematian ayahnya serta lokasi arwah menghembuskan nafasnya yang terakhir.

Beliau juga berhasrat membawa ibu dan empat adiknya untuk menziarahi pusara arwah ayahnya di Makkah dalam masa terdekat.

“Saya menganggap kejadian ini ada hikmah di sebaliknya dan bersyukur ayah meninggal dalam keadaan keadaan yang baik (berihram) serta dalam bulan yang baik (Rejab),” katanya.

Musthafa Kamal, 49, yang menunaikan umrah bersama anaknya, Muaz, 17, sepatutnya pulang pada 18 Dis lepas, dilaporkan hilang pada 12 Dis.–AlHijrah Online


MASJID DAN SURAU AKAN DIBUKA KEPADA WARGA ASING BILA KEADAAN STABIL – ZULKIFLI

KUALA LUMPUR: Kebenaran solat jemaah dan solat Jumaat di masjid dan surau akan diberikan kepada warga asing apabila penularan COVID-19 di negara ini semakin stabil selain memastikan tahap kepatuhan jemaah terhadap Prosedur Operasi Standard (SOP) yang ditetapkan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, atas faktor itu pembukaan masjid dan surau dibuat secara berperingkat dengan mengutamakan rakyat tempatan.

“Kita mengambil beberapa langkah. Langkah yg pertama, kita cuba memastikan dahulu supaya warga negara Malaysia yang hendak solat jemaah terutamanya dapat laksanakan solat Jumaat.

“Langkah kedua, kita benarkan dalam skala yang lebih besar dan langkah ketiga kita hadkan kepada satu pertiga kapasiti masjid dan surau diikuti langkah keempat kita lebarkan lagi (ruang solat) berdasarkan penjarakan sosial oleh kerana ramai orang,” kata Zulkifli ketika ditemui pemberita selepas merasmikan Program Cuci-Cuci Masjid dan Musa’adah COVID- 19 di Masjid Al-Khasyi’in, Desa Petaling.

Zulkifli berkata berdasarkan langkah-langkah yang telah dilaksanakan pihaknya melakukan kajian untuk mencari kelemahan dan kekurangan sebelum membuat sebarang keputusan untuk menambah jumlah jemaah termasuk melibatkan warga asing.

“Apabila keadaaan sudah stabil dan kita fahami dengan sebaiknya, Insya-Allah selepas daripada ini kita akan tengok pula dengan warga asing.

“Suka saya nyatakan, mereka ini boleh sembahyang Zohor di tempat masing-masing walaupun hari Jumaat kerana inilah ganti bagi solat Jumaat yang tidak dapat dihadiri,” katanya.

Menurut Zulkifli setakat ini dasar yang ditetapkan kerajaan termasuk kebenaran solat jemaah dan Jumat dibuat dengan cermat bagi mengekang penularan COVID-19. – AlHijrah Online


LAPORAN MEDIA “NAMA ISLAM MESTI MENDAHULUI SEBELUM NAMA ASAL MUALAF” ADALAH BERCANGGAH

KUALA LUMPUIR: Jabatan Kemajuan Islam Malaysia (JAKIM) menegaskan laporan dua media tempatan bertajuk “Nama Islam Mesti Mendahului Sebelum Nama Asal Mualaf – JAKIM” pada 29 Mac 2022 adalah tidak tepat.

Menurut JAKIM, laporan yang dikeluarkan media itu didapati bercanggah dengan kenyataan yang dikeluarkan oleh Ketua Pengarahnya, Datuk Hakimah Mohd Yusoff dalam Majlis Perasmian Simposium Guru-Guru Mualaf Peringkat Kebangsaan Kali Pertama Tahun 2022.

“Ketua Pengarah JAKIM hanya memaklumkan satu Garis Panduan Penamaan Saudara Baru yang telah diluluskan di peringkat Muzakarah Jawatankuasa Fatwa Majlis Kebangsaan Bagi Hal Ehwal Ugama Islam akan diedarkan ke seluruh negeri tanpa mengulas isi kandungan garis panduan tersebut.

“Garis panduan ini merupakan rujukan bagi mualaf yang berhasrat untuk membuat penukaran nama selaras dengan prosedur dan syarat yang telah ditetapkan oleh Akta Jabatan Pendaftaran Negara,” kata JAKIM dalam kenyataan hari ini.

Oleh itu JAKIM berkata laporan yang dikeluarkan adalah bercanggah dengan tatacara yang ditetapkan dalam garis panduan yang akan dikeluarkan oleh pihak JAKIM. – AlHijrah Online


CUKUPKAH PENGELUARAN RM500 SEBULAN SIMPANAN KWSP?

OLEH: SYED AZWAN SYED ALI / BERNAMA

Sejurus tamat pembentangan Belanjawan 2021 di Parlimen petang semalam, seorang teman bertindak memuat naik logo Kumpulan Wang Simpanan Pekerja (KWSP) berserta gambar ‘roti Gardenia’ di media sosialnya.

Mungkin itu reaksi sinis terhadap pengumuman kerajaan membenarkan pengeluaran simpanan KSWP daripada Akaun 1 secara bersasar sebanyak RM500 sebulan untuk tempoh 12 bulan bermula Januari depan.

Tekaan penulis, barangkali beliau atau sesiapa saja yang membuat poster melucukan itu, menganggap pengeluaran RM500 sebulan itu tidak mencukupi atau mungkin saja mempunyai maksud lain.

Jika difikirkan secara logik, pengeluaran RM500 sebulan caruman KWSP itu sekurang-kurangnya dapat meringankan kelompok terjejas akibat COVID-19, termasuk 800,000 individu yang dilaporkan hilang pekerjaan di Malaysia akibat pandemik global itu.

Sekurang-kurangnya, untuk tempoh 12 bulan, kelompok terbabit mempunyai RM500 aliran tunai bulanan.

Pun begitu, ada yang berpendapat pengeluaran caruman RM500 sebulan selama 12 bulan bagi 600,000 pencarum KWSP yang terjejas (bersasar) mungkin dilihat tidak memberikan impak yang diharapkan jika dibandingkan dengan kebenaran pengeluaran sekaligus RM6,000.

Cukupkah pengeluaran bulanan RM500 caruman KWSP? Adakah ia memberikan impak yang sewajarnya kepada golongan terjejas? Ini persoalan yang cuba penulis kupas dalam artikel ini.

BERI PILIHAN KELUARKAN SIMPANAN KWSP SECARA SEKALIGUS

Penulis bukan seorang pakar ekonomi tetapi kerajaan mungkin boleh mempertimbangkan pengeluaran secara sekaligus RM6,000 sebagai pilihan kepada kelompok yang layak mendapat kemudahan pengeluaran simpanan dari Akaun 1 KWSP.

Dengan RM6,000, banyak yang boleh dilakukan termasuk berniaga secara kecil-kecilan dalam keadaan ekonomi negara yang merudum dan peluang pekerjaan yang terjejas akibat COVID-19.

Dengan RM6,000 banyak yang boleh dilakukan. Penulis mempunyai teman yang memulakan perniagaan menjual roti kukus dengan modal yang jauh lebih kurang untuk menampung keperluan keluarganya.

Wang yang sama boleh digunakan untuk mengurangkan beban hutang jangka pendek seperti kad kredit yang mempunyai kadar faedah tinggi.

Perniagaan seharusnya menjadi pilihan untuk seseorang individu memulakan hidup baru. Sekurang-kurangnya ini pilihan yang penulis mahukan jika turut ditakdirkan tergolong dalam kelompok terjejas itu.

Penulis kurang bersetuju dengan andaian kononnya kelompok terjejas mungkin tidak mampu menguruskan kewangan dengan baik, termasuk menggunakan aliran tunai kecemasan (pengeluaran simpanan KWSP) untuk tujuan tidak munasabah.

Mana mungkin seseorang yang dalam kedudukan terdesak menggunakan wang kecemasan itu untuk membeli Proton X50 yang baru berada di pasaran?

Hanya individu kurang cerdik akan mempersia-siakan bantuan ‘talian hayat’ yang diberikan itu.

BELANJAWAN BERSEJARAH UNTUK NEGARA, KWSP

Belanjawan 2021 bukan hanya mencatat sejarah tersendiri sebagai belanjawan terbesar dengan peruntukan RM322.5 bilion, termasuk RM236.5 bilion (73.3 peratus) akan disalurkan bagi perbelanjaan mengurus, RM69 bilion atau 21.4 peratus bagi perbelanjaan pembangunan dan RM17 bilion di bawah Kumpulan Wang COVID-19 (5.3 peratus) bagi menangani gelombang ketiga pandemik itu.

Ia juga mencatat sejarah tersendiri apabila Kerajaan Perikatan Nasional (PN) mendengar keluh kesah rakyat yang terjejas dengan membenarkan pengeluaran simpanan KWSP daripada Akaun 1.

Pengeluaran simpanan KWSP bagi Akaun 1 ini juga membuktikan kematangan politik pihak kerajaan dan pembangkang memandangkan cadangan ini pada asalnya disuarakan oleh parti-parti politik dan disokong pertubuhan pekerja.

Akaun 1 yang meliputi 70 peratus daripada simpanan pencarum adalah untuk simpanan persaraan dengan simpanan Akaun 2 KWSP (30 peratus) dibenarkan bagi pengeluaran tertentu termasuk untuk pembiayaan kesihatan, pendidikan dan perumahan.

Dengan pengumuman pengeluaran simpanan KWSP daripada Akaun 1 secara bersasar itu, Menteri Kewangan Tengku Datuk Seri Zafrul Tengku Abdul Aziz dilaporkan berkata seramai 600,000 pencarum yang layak akan mendapat manfaat dengan anggaran bayaran RM4 bilion.

KWSP sebelum ini juga memperkenalkan kemudahan pengeluaran i-Lestari pada April lalu yang membenarkan ahlinya membuat pengeluaran RM500 sebulan selama 12 bulan dengan 4.7 juta pencarum memanfaatkan kemudahan itu membabitkan pengeluaran keseluruhan RM11.6 bilion.

Harus kita ingat, penularan COVID-19 telah menjejaskan hasil kutipan kerajaan yang disemak semula kepada RM227.3 bilion iaitu pengurangan hampir RM18 bilion daripada unjuran asal RM244.5 bilion dalam Belanjawan 2020 yang diumumkan sebelum ini.

BIAYAI PAKEJ RANGSANGAN EKONOMI TANGANI IMPAK COVID-19

Jumlah perbelanjaan keseluruhan 2020 dianggarkan sebanyak RM314.7 bilion iaitu meningkat RM17.7 bilion berbanding unjuran asal ekoran pembiayaan pakej rangsangan dan pemulihan ekonomi.

Pakej rangsangan dan pemulihan ekonomi ini bertujuan menangani impak pandemik COVID-19 yang setakat ini mencatatkan lebih 38,000 kes positif, termasuk 1,755 kes baharu semalam iaitu jumlah jangkitan harian tertinggi di Malaysia setakat ini.

COVID-19 yang belum mempunyai penawar (vaksin) juga telah membunuh 279 individu di Malaysia.

Penulis ada mendengar keluhan pihak tertentu yang mungkin berharap pengeluaran caruman KWSP Akaun 1 diperluaskan kepada 4.7 juta pencarum lain yang sebelum ini memohon pengeluaran i-Lestari dan tidak terhad kepada mereka yang hilang pekerjaan.

Walaupun KWSP dilaporkan mempunyai jumlah aset melebihi RM900 bilion, permintaan sebegitu tentunya membawa dilema kepada kedudukan kewangan kerajaan memandangkan KWSP juga antara penyumbang kepada pendapatan negara melalui keuntungan dan dividen daripada pelaburannya.

Keadaan ekonomi dunia yang terjejas akibat COVID-19 dengan harga minyak yang rendah tentunya akan menyukarkan lagi ekonomi kita secara keseluruhannya.

Sekalipun Belanjawan 2021 yang diumumkan semalam mungkin menimbulkan ralat kepada kelompok yang mengharapkan pengeluaran simpanan KSWP Akaun 1 dipeluaskan kepada 4.7 juta pencarum lain, belanjawan tertinggi dalam sejarah negara ini tidaklah mengecewakan.

LEBIH DARIPADA SEKADAR ROTI GARDENIA

Jaminan penyediaan 500,000 peluang pekerjaaan baharu melalui Skim Jaminan Penjanaan Pekerjaan (JanaKerja) melalui peruntukan RM3.7 bilion tentunya memberi nafas lega kepada kelompok yang hilang pekerjaan.

Kerajaan juga memperuntukkan RM50 juta untuk program latihan dan penempatan semula bagi 8,000 kakitangan syarikat penerbangan iaitu antara industri yang terjejas teruk akibat larangan pergerakan dan penutupan sempadan negara.

Pun begitu, penulis merasakan pengumuman yang paling besar dan bersifat meliputi dalam Belanjawan 2021 adalah Bantuan Prihatin Rakyat (BPR) yang akan menggantikan Bantuan Sara Hidup (BSH) dengan peruntukan keseluruhan RM6.5 bilion yang dijangka memanfaatkan 8.1 juta rakyat.

Bantuan tunai secara one-off antara RM500 hingga RM1,800 bagi setiap isi rumah yang layak itu akan meliputi kelompok B40 hingga M40.

Jika ada yang bertanya cukupkah pengeluaran simpanan KWSP RM500 sebulan itu, mungkin jawapannya adalah ‘cukup’ dengan mengambil kira semua peruntukan bersasar di bawah Belanjawan 2021.

Pun begitu, realiti sebenar hanya boleh diukur dan ditentukan kelompok yang benar-benar terjejas akibat COVID-19.

Apa yang pasti, bagi penulis, Ia lebih daripada sekadar sebuku roti Gardenia. Namun yang lebih penting adalah belanjawan dengan tema ‘Teguh Kita, Menang Bersama’ itu diluluskan di Dewan Rakyat untuk manfaat semua dalam mendepani virus COVID-19 yang melanda dunia. — AlHijrah Online

Syed Azwan Syed Ali adalah wartawan kanan BERNAMA dengan pengkhususan dalam liputan di zon konflik dan bencana. Beliau juga menulis tentang isu-isu antarabangsa dan semasa rakyat.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


BINTANG BOLA SEPAK MUSLIM, KARIM BENZEMA MENANG BALLON D’OR

KUALA LUMPUR: Penyerang bola sepak Muslim warga Perancis, Karim Benzema memenangi Ballon d’Or dalam satu majlis di Paris pada Isnin, selepas menunjukkan persembahan menakjubkan dalam membantu Real Madrid memenangi Champions League dan La Liga musim lalu.

Benzema merupakan pemain Perancis pertama bagi anugerah individu paling berprestij dalam bola sepak sejak Zinedine Zidane pada 1998, menjaringkan 44 gol dalam 46 perlawanan untuk kelabnya termasuk 15 dalam Champions League.

Beliau juga memenangi UEFA Nations League bersama Perancis musim lalu sekali gus mengenepikan bintang Bayern Munich dari Senegal, Sadio Mane ke tempat kedua.

Kevin De Bruyne dari Manchester City dan Belgium berada di tempat ketiga, dengan bintang Barcelona dan Poland, Robert Lewandowski di tempat keempat.

Benzema ialah pemenang tertua Ballon d’Or sejak pemenang pertama, Stanley Matthews pada 1956.-AlHijrah Online


ISLAMOFOBIA: SEKOLAH DIARAH TUTUP SUSULAN KES TAMPAR PELAJAR

UTTAR PRADESH: Pihak berkuasa negeri Uttar Pradesh mengarahkan sebuah sekolah swasta di daerah Muzzafarnagaar ditutup serta merta susulan kes guru perempuan mengarahkan pelajarnya menampar murid beragama Islam.

Penutupan itu bagi tujuan siasatan selepas video kejadian itu tular di seluruh dunia hingga mendapat kecaman hebat.

Penutupan Sekolah Neha itu telah memasuki hari ketiga.

Selain untuk tujuan siasatan, tindakan itu juga ekoran sekolah berkenaan tidak memenuhi kriteria jabatan pendidikan.

Setakat ini kesemua murid di sekolah itu dipindahkan ke sekolah kerajaan atau sekolah berhampiran kawasan tersebut.

Sementara itu, guru wanita terbabit, Tripta Tyagi, mempertahankan perbuatannya dan mengakui tidak terkesan dengan kecaman.

Pada 24 Ogos lalu, Tripta mengarahkan anak muridnya menampar salah seorang pelajar Islam berusia tujuh tahun secara bergilir-gilir, sebagai denda kerana tidak mengingat jadual kelasnya.

Dia juga meminta untuk menampar lebih kuat sebagai pengajaran selain mengusir pelajar tersebut keluar dari kelas.

Bapa mangsa kemudian membuat laporan polis bagi siasatan lanjut.

Dalam video tersebut menunjukkan pelajar Islam itu menangis teresak-esak ditampar rakan sekelasnya.—AlHijrah Online


TRUMP BERI TEMPOH TAMBAH BAIK ATAU SEKAT DANA WHO

WASHINGTON: Presiden Amerika Syarikat (AS), Donald Trump mengugut untuk membekukan secara kekal dana yang diberikan kepada Pertubuhan Kesihatan Sedunia (WHO).

Presiden AS itu berkata badan itu diberi tempoh 30 hari untuk menunjukkan penambahbaikan dalam usaha menangani Covid-19.

“Jika WHO gagal menunjukkan penambahbaikan dalam tempoh 30 hari, saya akan membekukan secara tetap dana yang disumbangkan Amerika Syarikat kepada WHO dan Washington juga akan menilai semula keahlian dalam WHO,” kata Trump melalui akaun Twitternya.

Trump sebelum ini memaklumkan Washington menyalurkan dana AS450 juta setahun bersamaan kira-kira RM1.9 bilion kepada WHO.

Presiden AS itu juga sebelum ini membidas WHO kerana gagal memainkan peranan menangani krisis Covid-19, termasuk kelewatan mengisytiharkan virus itu sebagai pendemik.

Sementara itu Ketua Pengarah WHO Dr Tedros Adhanom Ghebreyesus mengumumkan rancangannya melancarkan siasatan bebas berhubung pengendalian pandemik covid-19.

Dr Tedros berkata siasatan itu akan dijalankan dengan penuh telus dan bertanggungjawab. — Reuters/ Terjemahan AlHijrah Online


TOL PERCUMA SABTU, AHAD INI SEMPENA DEEPAVALI

KUALA LUMPUR: Pemberian tol percuma bersempena sambutan Deepavali, kepada pengguna lebuh raya bermula Sabtu hingga Ahad.

Menteri Kerja Raya Datuk Seri Alexander Nanta Linggi berkata, pelaksanaan pemberian tol percuma itu bermula pada Sabtu 11 Nov 2023 jam 12.01 tengah malam sehingga Ahad 12 Nov 2023 jam 11.59 malam.

Bagaimanapun pengecualian tol akan diberikan kepada semua jenis kelas kenderaan di semua plaza tol kecuali di plaza tol di sempadan negara iaitu Plaza Tol Bangunan Sultan Iskandar (BSI) dan Plaza Tol Tanjung Kupang, Johor.

“Inisiatif ini dilaksanakan bagi meraikan kesemua rakyat Malaysia terutamanya masyarakat kaum India beragama Hindu yang menyambut perayaan Deepavali.

“Ini juga selari dengan hasrat Kerajaan Perpaduan dalam membantu meringankan beban rakyat yang merentasi kepelbagaian agama, kaum dan kepercayaan,” katanya dalam satu kenyataan hari ini.

Alexander berkata, pemilihan tarikh itu bertujuan bagi mengelakkan penumpuan trafik pada hari perjalanan pulang ke kampung dan kembali semula ke bandar serta dapat mengoptimumkan pengoperasian dan penyelarasan logistik tambahan seperti pengurusan kawalan trafik, sumber air tambahan, penyediaan tandas serta keperluan logistik lain yang melibatkan pihak ketiga di kawasan hentian sebelah (Lay By) dan kawasan Rehat & Rawat (R&R) di sepanjang lebuh raya.

“Anggaran jumlah trafik dalam masa duahari tersebut adalah sebanyak 11.8 juta kenderaan. Dengan pelaksanaan tol percuma ini, diharapkan agar pengguna lebuh raya dapat memanfaatkan peluang ini selain merancang perjalanan dengan sebaiknya.

“Pengguna lebuh raya juga dinasihatkan untuk mematuhi cadangan jadual waktu perjalanan atau travel time advisory (TTA) yang disyorkan. Aspek keselamatan serta pemanduan selamat perlulah dipatuhi supaya semua pengguna lebuh raya dapat tiba ke destinasi dengan selamat dan sambutan perayaan Deepavali ini akan menjadi lebih bermakna bersama keluarga tercinta,” katanya.–AlHijrah Online


DISANGKA ADA KEMATIAN RUPANYA VAN JENAZAH DICURI

PADANG BESAR: Sebuah van jenazah dipercayai dicuri sebelum ditemui di kawasan berhampiran Kompleks Kastam, Imigresen dan Kuarantin (ICQs), di sini semalam.

Difahamkan kejadian berlaku sekitar jam 10 pagi melibatkan van jenazah kepunyaan Masjid Al-Ghafor, Padang Lati, Beseri.

Memetik laporan Harian Metro, sebelum van tersebut dilaporkan hilang seorang pembantu masjid tersebut ternampak van jenazah masjid tempatnya bertugas berada di atas jalan raya di Simpang Alor Tampang, Beseri.

Lelaki berkenaan dilapor tidak mengesyaki apa-apa kerana menyangkakan terdapat kes kematian dan kemungkinan penggunanya telah mendapat kebenaran untuk menggunakan van jenazah itu.

Namun ketika menunaikan solat Zohor, lelaki itu mendapati van jenazah berkenaan masih tiada di parkir masjid kemudian menghubungi kakitangan masjid dan dimaklumkan pihak pengurusan tidak mengetahui individu yang membawa keluar van jenazah berkenaan.

Sejurus itu pembantu masjid bersama orang kampung keluar mencari van tersebut di sekitar kawasan Beseri namun gagal ditemui dan disyaki sudah dicuri.

Satu laporan polis kemudian dibuat di Balai Polis Beseri pada 5.25 petang dan van berkenaan berjaya ditemui di parkir Kompleks ICQs Padang Besar oleh pasukan polis peronda yang melakukan rondaan di kawasan itu.

Kes berkenaan disiasat mengikut Seksyen 379A Kanun Keseksaan kerana mencuri kenderaan. – AlHijrah Online


KERAJAAN SEDANG GIAT USAHA NAIK TARAF GURU KAFA

KUALA LUMPUR: Usaha-usaha menaik taraf guru-guru Kelas Al-Quran dan Fardu Ain (KAFA) ke jawatan tetap sedang giat dilakukan kerajaan.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata Jabatan Kemajuan Islam Malaysia (JAKIM) dengan kerjasama Kementerian Pendidikan Malaysia (KPM) telah menyediakan modul latihan serta melaksanakan latihan kompetensi kepada guru-guru KAFA, bagi menjadikan guru-guru KAFA kompeten dan bermutu dalam profesion keguruan.

“Pada masa yang sama, guru-guru KAFA perlu memenuhi kelayakan ikhtisas yang merupakan elemen penting bagi memenuhi syarat dan kelayakan yang ditentukan oleh Jabatan Perkhidmatan Awam (JPA).

“Perkara-perkara ini akan sentiasa diperkemaskan dan dibuat secara berperingkat bagi memastikan hasrat penyerapan guru KAFA secara tetap dapat direalisasikan,” kata Zulkifli.

Beliau berkata demikian di Dewan Rakyat ketika menjawab pertanyaan ahli Parlimen Jerai, Sabri Azit.

Sabri meminta Perdana Menteri menyatakan tentang komitmen penarafan guru-guru KAFA sebagai guru tetap dan berpencen dan jika dalam kajian apakah ada penetapan unjuran dari segi tempoh masa ke arah penarafan tersebut.

Zulkifli berkata kerajaan akan terus komited dalam memastikan nasib guru KAFA sentiasa terbela dan berdiri setanding guru-guru sekolah lain.

“Pemerkasaan guru-guru KAFA akan terus menjadi komitmen utama kerajaan Perikatan Nasional, supaya institusi KAFA dan pendidikan Islam akan terus dilihat bermutu serta mampu menghasilkan alim ulama’ yang profesional dan menyumbang untuk ummah,” katanya.

Dalam pada itu Zulkifli berkata JAKIM akan melaksanakan pemerkasaan KAFA merangkumi perkara-perkara iaitu menyeragamkan pelaksanaan KAFA di seluruh negara dengan kerjasama JAKIM dan KPM, menyeragamkan kurikulum dan buku teks, menambah elemen tahfiz (juzuk 30) dalam kurikulum KAFA sebagai nilai tambah, serta latihan guru dan penyelia KAFA.

Selain itu kerajaan juga akan melaksanakan pengiktirafan kepada guru dan penyelia KAFA dengan mewujudkan skim perjawatan yang bersesuaian, menyusun semula struktur operasi pengurusan KAFA melibatkan aspek pengurusan sumber manusia, pembiayaan, pentaksiran dan infrastruktur. — AlHijrah Online / Zaim Zamani


GUNUNG BERAPI LAHAD DATU ‘MELETUS’

LAHAD DATU: ‘Letusan’ gunung berapi lumpur di Taman Hidupan Liar Tabin merupakan sebagai kejadian biasa dan tidak berbahaya.

Sehubungan itu Pegawai Daerah Lahad Datu, Firuz Idzualdeen Mohd Dzul berkata orang ramai tidak perlu bimbang dan panik dengan fenomena itu.

Memetik laporan Berita Harian Firus berkata, kejadian itu pernah terjadi sebelum ini, dan pakar Geologi Sabah telah menjelaskan ia merupakan kejadian biasa.

Tular di media sosial sejak semalam video berdurasi 10 saat menunjukkan ‘letusan’ gunung berapi yang memuntahkan lumpur di di Lahad Datu.

Insiden itu disaksikan sekumpulan lapan orang termasuk pelancong dari Amerika Syarikat sebelum video itu viral selepas dimuat naik pemandu pelancong Hamit Suban, 43 di Facebooknya pada Ahad.

Kumpulan tersebut dalam perjalanan untuk menikmati panorama sekitar kawasan ‘mud volcano’ di dalam hutan Tabin sekitar jam 10 pagi semalam.

Melihat kepada kejadian itu, mereka semua terkejut dan panik selain bimbang dengan keselamatan.

Fenomena itu berlaku kira-kira 10 minit termasuk letusan kuat namun hanya mengeluarkan buih-buih, manakala lahar dalam bentuk lumpur yang dimuntahkan kira-kira enam meter tidak panas.

Difahamkan kali terakhir ia berlaku kira-kira tiga tahun lalu, dan cuma yang berbezanya, kali ini ‘letusan’ sempat dirakam berbanding dahulu.—AlHijrah Online


MAJIKAN SWASTA DIGESA BERI PELEPASAN CUTI AM PADA JUMAAT, SABTU INI

KUALA LUMPUR: Menteri Sumber Manusia Datuk Seri M. Saravanan menggesa pihak majikan sektor swasta mempertimbangkan pelepasan cuti am pada Jumaat dan Sabtu ini bagi memberi peluang kepada pekerja menunaikan tanggungjawab sebagai pengundi.

Beliau berkata hal ini bagi memenuhi tujuan dan hasrat pemberian hari kelepasan itu oleh kerajaan Persekutuan dalam menggalakkan rakyat Malaysia keluar mengundi sempena Pilihan Raya Umum ke-15 (PRU15), Sabtu ini.

Katanya, cuti umum itu diisytiharkan di bawah Seksyen 8, Akta Hari Kelepasan 1951 (Akta 369) yang merupakan cuti am diperuntukkan kepada pekerja di sektor swasta menurut Seksyen 60D(1)(b) Akta Kerja 1955.

“Menurut peruntukan ini, majikan boleh menggantikan mana-mana hari lain sebagai ganti cuti am bergaji kepada pekerja,” katanya dalam satu kenyataan hari ini.

Justeru, Saravanan berkata majikan dikehendaki memaklumkan kepada pekerja sama ada memilih tarikh pada 18 dan 19 Nov sebagai hari cuti am atau menggantikannya dengan tarikh-tarikh lain.

Sekiranya tiada penggantian, pekerja yang bekerja pada tarikh berkenaan layak menerima kadar gaji bagi cuti am, katanya.

Kerajaan mengumumkan cuti umum di seluruh negara pada Jumaat dan Sabtu ini untuk memudahkan pergerakan rakyat Malaysia ke lokasi mengundi, manakala negeri yang menjadikan Jumaat dan Sabtu sebagai hari kelepasan mingguan maka Ahad, 20 Nov ditetapkan sebagai hari kelepasan tambahan.–AlHijrah Online


Sudan – Dua terkorban dalam bantahan terbaharu

SUDAN, 18 Januari – Sekurang-kurangnya
dua penunjuk perasaan terbunuh dalam bantahan terbaharu di ibu negara Sudan,
Khartoum, semalam.

Jawatankuasa Pusat Doktor Sudan
dalam satu kenyataan berkata, dua terbunuh termasuk kanak-kanak, Mohamed Obied
dan Dr Babikir Abdul Hamid. Jurucakap polis bagaimanapun gagal dihubungi bagi
mengesahkan dakwaan tersebut.

Sinar Online melaporkan kerajaan Sudan sebelum ini menyatakan 26 maut dalam bantahan yang sudah berlarutan selama sebulan itu.

Namun, menurut Amnesty
International angka tersebut jauh lebih tinggi. Amnesty mendakwa 40 orang
terbunuh setakat ini, manakala lebih 1,000 ditahan.

Sejak pertengahan Disember,
pelbagai bantahan dianjurkan di beberapa bahagian Sudan.

Penunjuk perasaan membantah
kerajaan yang didakwa gagal mengekang inflasi serta tidak mampu mengatasi masalah
kekurangan komoditi.

Malah, penunjuk perasaan turut
mendesak Presiden Omar Al-Bashir agar segera meletak jawatan.


ISU LOJI SEMBELIHAN AUSTRALIA TIDAK JEJAS BEKALAN DAGING AIDILADHA

JOHOR BAHRU: Isu penggantungan kelulusan loji sembelihan Thomas Foods International Lobethal, Australia tidak akan menjejaskan bekalan daging lembu khususnya untuk sambutan Aidiladha.

Menteri di Jabatan Perdana Menteri (Hal Ehwal Agama) Datuk Idris Ahmad berkata ia kerana permintaan tinggi bagi aktiviti korban sempena perayaan itu adalah khusus terhadap lembu hidup.

“Masalah (terjejas) bekalan tidak timbul kerana selalunya kalau (daging) permintaan tinggi pada musim perayaan Aidilfitri, (manakala) Aidiladha orang tunggu lembu hidup.

“Jadi insya-Allah tidak ada isu dan (bekalan daging terjejas) pun ditampung oleh tempat lain,” katanya kepada pemberita pada Majlis Tilawah dan Hafazan Al-Quran Peringkat Kebangsaan (MTHQK) 2022 di sini malam tadi.

Beliau diminta mengulas mengenai sama ada penggantungan kelulusan loji sembelihan itu akan menjejaskan bekalan daging ketika Aidiladha atau sebaliknya.

Mengenai status penggantungan itu, Idris berkata perkara itu masih dalam proses siasatan.

Pada 14 Mei lepas, dilaporkan bahawa kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff dipetik sebagai berkata keputusan itu dibuat hasil sidang khas antara Jabatan Perkhidmatan Veterinar, Jakim dengan pihak berkuasa Australia iaitu ‘Department of Agriculture, Water and the Environment’ (DAWE) pada 13 Mei lepas. —AlHijrah Online


IKLAN LESEN MEMANDU PERCUMA ADALAH PALSU – JPJ

KUALA LUMPUR: Jabatan Pengangkutan Jalan (JPJ) menafikan kesahihan iklan bantuan lesen memandu percuma kepada semua golongan seperti yang tular di media sosial.

JPJ melalui satu kenyataan hari ini berkata, pihaknya menerima laporan berkaitan iklan tersebut yang tular melalui aplikasi Whatsapp.

“JPJ ingin memaklumkan bahawa iklan itu adalah palsu dan memandang serius terhadap sindiket penipuan yang menawarkan lesen percuma ini.

“Siasatan lanjut akan dilakukan termasuk membuat laporan kepada pihak polis dan Suruhanjaya Komunikasi dan Multimedia Malaysia (SKMM),” katanya.

JPJ turut menasihatkan orang ramai agar tidak mudah terpedaya dengan sebarang iklan tawaran lesen memandu percuma sebaliknya menghubungi pejabat JPJ berdekatan bagi mendapatkan maklumat yang tepat dan sahih. –AlHijrah Online


UNGGUN API, PUNTUNG ROKOK PUNCA KEBAKARAN HUTAN DI PAHANG

KUANTAN: Sikap individu tidak bertanggungjawab yang meninggalkan unggun api tanpa dipadamkan sepenuhnya serta membuang puntung rokok sesuka hati antara punca berlaku kebakaran hutan di Pahang.

Pengarah Jabatan Bomba dan Penyelamat Malaysia (JBPM) Pahang, Ir Dr Wan Mohammad Zaidi Wan Isa berkata, kejadian kebakaran di Rompin dan Muadzam Shah tahun lalu antara contoh kejadian yang berpunca daripada unggun api terbiar dan puntung rokok yang menjadi punca nyalaan sebelum merebak.

“Kalau hendak membuat unggun api itu pastikan dipadamkan sepenuhnya sebelum ditinggalkan.

“Begitu juga dengan puntung rokok sebab berdasarkan pengalaman kita ini antara punca utama yang menyebabkan kebakaran hutan,” katanya.

Beliau berkata demikian kepada media selepas merasmikan Majlis Perbarisan Tahunan Tahun 2022 JBPM Pahang di Kuantan.

Turut hadir Timbalan Pengarah JBPM Pahang, Mohd Zahar Abdullah dan Penolong Pengarah (Operasi) JBPM Pahang, Ismail Abdul Ghani.

Menurut Wan Mohammad Zaidi, tiga lokasi yang sering berlaku kebakaran ialah di Kuantan, Pekan, dan Rompin.

Beliau turut menasihat pengguna jalan raya, terutamanya mereka yang merokok dalam kenderaan untuk tidak membuang puntung rokok masih menyala ke bahu jalan kerana ia juga boleh mencetuskan kebakaran.

JBPM Pahang katanya telah bersiap sedia menghadapi sebarang kemungkinan berlakunya kebakaran hutan dan tanah gambut. – AlHijrah Online


15 MAUT DALAM SERANGAN UDARA DI GAZA

GAZA: Israel kembali melancarkan serangan udara ke atas Gaza awal pagi tadi waktu tempatan dan lebih 15 orang terbunuh setakat ini.

Serangan di wilayah yang dikuasai Hamas itu turut mengorbankan Komander Jihad Palestin, Tayseer Al-Jabaari dan kanak-kanak berusia lima tahun selain mencederakan hampir 80 orang.

Serangan ini dikhuatiri bakal mengulangi konflik 11 hari pada Mei 2021 yang menyebabkan kemusnahan teruk di Semenanjung Gaza.

Israel mendakwa melancarkan serangan itu kononnya bagi menghapuskan ancaman musuh yang berlaku sejak beberapa hari lalu.

Serangan Zionis itu bagaimanapun dibalas lebih 100 serangan roket pejuang Palestin.

Namun Israel mendakwa mereka dapat menangkis sebahagian besar roket itu yang dipintas menerusi sistem ‘Iron Dome’.

Ia merupakan serangan terburuk untuk tahun ini bagi kedua-dua pihak.

Mesir yang sekian lama menjadi orang tengah dalam rundingan damai antara Gaza-Israel dijangka akan memanggil wakil kedua-duanya bagi mengelak konflik berpanjangan. –Alhijrah Online


POLIS KENAL PASTI PENGANJUR, PENYOKONG PERHIMPUNAN SOLIDARITI MUHYIDDIN

KUALA LUMPUR: Polis telah mengenal pasti penganjur dan beberapa individu yang menganjurkan perhimpunan solidariti untuk bekas Perdana Menteri Tan Sri Muhyiddin Yassin di pekarangan Ibu Pejabat Suruhanjaya Pencegahan Rasuah Malaysia (SPRM) di Putrajaya pada Khamis lepas.

Ketua Polis Kuala Lumpur Datuk Azmi Abu Kassim berkata kesemua mereka akan dipanggil dalam tempoh terdekat bagi membantu siasatan.

Beliau berkata polis juga telah membuka kertas siasatan kes berkenaan dan akan dirujuk kepada Timbalan Pendakwaraya untuk tindakan selanjutnya.

“Siasatan kes berkenaan sedang dijalankan dan kami akan panggil mereka yang terlibat untuk diambil keterangan kes ini,” katanya dalam sidang media selepas menghadiri Majlis Town Hall Discussion sempena Hari Polis ke-216 di sini hari ini.

Pada Khamis lepas, Muhyiddin dipanggil ke SPRM Putrajaya untuk dirakam percakapan bagi melengkapkan proses siasatan akhir berhubung Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Pada hari yang sama, beliau ditahan sebelum dibebaskan dengan jaminan SPRM.

Semalam, Muhyiddin didakwa di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.–AlHijrah Online


BAYI ANTARA TIGA BERANAK MAUT NAHAS DI ALOR GAJAH

ALOR GAJAH: Tiga sekeluarga maut dalam kemalangan di KM216 arah utara di Lebuh Raya Utara Selatan (PLUS) di sini hari ini.

Komander Operasi Balai Bomba dan Penyelamat (BBP) Alor Gajah Muhamad Ezanee Hamat berkata 21 anggota bomba dari BBP Alor Gajah, Ayer Keroh dan Tampin bergegas ke lokasi selepas pihaknya menerima panggilan pada 11.02 pagi.

Beliau berkata kemalangan membabitkan sebuah kereta Honda Jazz yang dinaiki tiga beranak dengan sebuah lori tiga tan, dan pasangan suami isteri berusia 20-an serta anak lelaki mereka yang berusia satu tahun itu didapati meninggal dunia di tempat kejadian.

“Pemandu lori pula tidak mengalami sebarang kecederaan dan ketiga-tiga jenazah dihantar ke Hospital Alor Gajah untuk bedah siasat,” katanya dalam kenyataan di sini.

Sementara itu Ketua Polis Daerah Alor Gajah Supt Arshad Abu berkata Muhammad Nazirul Syafiq Azmi, dan isterinya Zubaidah Abd Rajak, masing-masing berusia 28 tahun serta anak tunggal mereka, Muhammad Rizqi, meninggal dunia dalam kemalangan, manakala pemandu lori itu pula dikenali sebagai Mohamad Asri Abdul Razak, 43.

“Hasil siasatan di tempat kejadian mendapati Mohamad Asri yang sedang menjalankan kerja-kerja pembaikan pembahagi jalan telah berhenti di lorong paling kanan dan sedang dalam proses meletakkan kon apabila kereta dipandu Muhammad Nazirul Syafiq datang dari arah belakang dan melanggar lori berkenaan.

“Akibat perlanggaran tiga maut di tempat kejadian akibat parah di kepala manakala pemandu lori ditahan bagi membantu siasatan di bawah Seksyen 41(1) Akta Pengangkutan Jalan 1987,” katanya.

Beliau berkata tiga sekeluarga itu dikatakan sedang dalam perjalanan dari Johor Bahru, Johor untuk bercuti ke Kuala Lumpur semasa kejadian.-AlHijrah Online


“SAYA HENDAK TV ALHIJRAH BERTAPAK DI HATI BUKAN ISLAM” – ZULKIFLI

KUALA LUMPUR: Stesen televisyen Islam utama negara, TV Alhijrah yang menyambut ulangtahun ke-10 hari ini diharap akan mampu meluaskan capaian dakwahnya bukan sahaja kepada orang Islam tetapi bukan Islam.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata usaha itu bersesuaian dengan kehidupan masyarakat pelbagai kaum di negara ini agar mereka dapat lebih mengenali Islam.

“Banyak perkara yang boleh kita fikir dari semasa ke semasa sebab kita mempunyai masyarakat yang pelbagai bangsa yang memerlukan kita menyantuni semua pihak,” katanya.

Zulkifli berkata usaha untuk meluaskan dakwah kepada bukan Islam akan digerakkan bersama dan pihaknya memberikan sokongan penuh terhadap perkara itu.

“Saya hendak TV Alhijrah bertapak dalam kalangan bukan Islam bahkan meluaskan capaiannya merentasi negara sekitar kita,” kata Zulkifli kepada Alhijrah Online selepas hadir pada Majlis Doa Selamat dan Kesyukuran 10 tahun TV Alhijrah hari ini.

Hadir sama pada majlis tersebut Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary serta tetamu jemputan yang terdiri daripada barisan pengacara yang pernah terlibat sama menaikkan nama TV Alhijrah.

Ahmad Marzuk ketika ditemui menzahirkan ucapan tahniah kepada TV Alhijrah dan mengharapkan stesen TV itu akan mempelbagaikan kandungannya agar sesuai ditonton segenap lapisan masyarakat.

“Kita di Malaysia ada beberapa segmen masyarakat kita ada orang yang minat ilmiah dan akademik, kita ada golongan muda yang minat hiburan, kita ada kanak-kanak yang minat animasi dan sebagainya.

“Apa yang penting TV Alhijrah kena mempelbagaikan kandungan penyiaran supaya menepati kehendak semua masyarakat,” katanya. — Alhijrah Online


PAAB SUMBANG RM50,000 KEPADA MANGSA BANJIR TEMERLOH

TEMERLOH: Sejumlah RM50,000 disumbangkan Pengurusan Aset Air Berhad (PAAB) kepada penduduk di sekitar daerah Temerloh, Pahang yang terkesan dengan bencana banjir baru-baru ini.

Pengerusi PAAB Datuk Dr. Mohd Khairuddin Aman Razali berkata sumbangan itu melibatkan 250 keluarga yang diharap dapat meringankan beban mereka selepas ditimpa musibah banjir.

“PAAB turut bersedih dan bersimpati dengan musibah yang melanda di negeri Pahang dan Selangor bulan lalu membabitkan banyak kemusnahan rumah kediaman, harta benda dan kenderaan yang ditenggelami banjir serta dihanyutkan arus deras,” katanya.

Tambah beliau, sokongan padu dan jitu daripada keluarga Malaysia amat diperlukan pada waktu ini untuk memastikan semua mangsa banjir dapat bangkit daripada trauma yang dialami.

Orang ramai juga digesa menghentikan segala tohmahan, buruk sangka dan tuding menuding kerana semua pihak telah melakukan usaha dan ikhtiar terbaik bagi membantu mangsa banjir khususnya di kedua-dua negeri tersebut.

Majlis Penyerahan Sumbangan Pasca Banjir PAAB Prihatin di Chenor semalam turut dihadiri Timbalan Menteri Perumahan dan Kerajaan Tempatan, Datuk Seri Ismail Abdul Mutalib, Ahli Dewan Undangan Negeri Chenor, Mujibur Rahman Ishak serta Ketua Pegawai Eksekutif PAAB, Abdul Hadi Ali. – AlHijrah Online


BELUM ADA PETUNJUK KES CURI BATU NISAN

JOHOR BAHRU: Polis sedang memburu individu yang terlibat dalam kejadian batu nisan dicuri melibatkan 11 kubur di Tanah Perkuburan Islam Mukim Tebrau, Taman Istimewa, Pandan, di sini, baru-baru ini.

Ketua Polis Daerah Johor Bahru Selatan ACP Raub Selamat berkata, pihaknya masih giat mengesan individu terlibat dan setakat ini masih belum dapat sebarang petunjuk.

Katanya, polis telah melakukan pemeriksaan dan tangkapan terhadap penagih dadah di bandar raya dan di kawasan sekitar tanah perkuburan itu.

“Kita juga sudah membuat pemeriksaan terhadap pengusaha batu nisan di kawasan berhampiran tetapi tiada petanda positif,” katanya seperti dilapor media tempatan.

Sebelum ini media melaporkan sebanyak 11 kubur di Tanah Perkuburan Islam Mukim Tebrau di Taman Istimewa, Pandan, ‘hilang’ batu nisan dipercayai dicuri oleh individu tidak bertanggungjawab untuk dijual semula.

Kebanyakan batu nisan dicuri adalah jenis batu sungai yang harganya mencecah lebih RM450 bagi satu set.

Selain batu sungai, turut dicuri batu nisan putih yang bernilai sekitar RM350 satu set.

Difahamkan kejadian tersebut kali pertama berlaku di tanah perkuburan yang dibuka sejak awal 90-an itu.—AlHijrah Online


MUJAHID ADAKAN LAWATAN KERJA KE UK & AZERBAIJAN

KUALA LUMPUR: Menteri di Jabatan Perdana Menteri, Datuk Seri Dr Mujahid Yusof Rawa mengadakan lawatan kerja empat hari ke United Kingdom (UK) bermula semalam.

Pejabat Menteri di Jabatan Perdana Menteri dalam kenyataan di sini hari ini berkata Mujahid akan menghadiri jemputan Universiti Cambridge bagi menyampaikan syarahan di Judge Business School bertajuk ‘Rahmatan Lil Alamin: The Compassionate of Islam’ dijadualkan esok.

“Tajuk ini dipilih bagi memberi penerangan tentang dasar pentadbiran Islam di Malaysia pada hari ini. Syarahan ini sekali gus akan memberi pendedahan kepada masyarakat antarabangsa tentang konsep Rahmatan Lil Alamin,” kata kenyataan itu.

Menteri di Jabatan Perdana Menteri itu juga dijadual bertemu pemimpin agama dan komuniti Cambridge di Masjid Pusat Cambridge bagi berbincang dan bertukar pandangan serta bertemu pelajar Malaysia di Universiti Cambridge hari ini.

Selesai lawatan kerja di United Kingdom, Mujahid akan meneruskan lawatan kerja selama lima hari ke Republik Azerbaijan bermula 13 November ini bagi menghadiri dan menyampaikan syarahan perdana keamanan dan keharmonian di The 2nd Baku World Summit of Religious Leaders.

Persidangan antarabangsa itu bertujuan menyalurkan idea dan kerjasama antara agama dan tamadun untuk mewujudkan suasana saling menghormati di antara pemimpin Islam dunia. — AlHijrah Online


17 RUMAH ATAS AIR DI SEMPORNA MUSNAH TERBAKAR

SEMPORNA: Sekurang-kurangnya 17 rumah papan atas air musnah dalam kebakaran di Kampung Bangau-Bangau, di sini, pagi tadi.

Kejadian berlaku kira-kira jam 9 pagi tadi dikatakan bermula dari sebuah rumah sebelum merebak ke beberapa kediaman lain sekitar penempatan atas air tersebut.

Jurucakap Pusat Gerakan Operasi (PGO) Jabatan Bomba dan Penyelamat Malaysia Sabah berkata, pihaknya menerima panggilan pada jam 9.20 pagi sebelum mengerahkan anggotanya dan jentera ke lokasi untuk menjalankan operasi memadamkan kebakaran.

“Sebaik tiba di lokasi kejadian, operasi pemadaman terus dijalankan bagi mengawal api daripada terus merebak ke rumah berhampiran.

“Operasi pemadaman menggunakan dua aliran sepanjang 60 meter dengan dua pancutan menggunakan sumber air terbuka,” katanya dalam kenyataan yang dikeluarkan, hari ini.

Katanya operasi sedikit terjejas disebabkan keadaan air laut cetek sehingga menyukarkan pasukan operasi tiba ke lokasi kejadian dan terpaksa berjalan sejauh 150 meter dari bot.

“Api berjaya dikawal pada jam 9.58 pagi dan operasi pemadaman diteruskan bagi memastikan tiada kemerbahayaan lain.

“Operasi akhirnya berjaya ditamatkan pada jam 11.15 pagi,” katanya.

Tiada kemalangan jiwa dilaporkan dan punca kejadian serta jumlah kerugian masih disiasat.–AlHijrah Online


JAKIM TIDAK BOLEH KELUAR KENYATAAN BERHUBUNG KEPUTUSAN JAWATANKUASA MUZAKARAH MKI – SULTAN SELANGOR

SHAH ALAM: Sultan Selangor Sultan Sharafuddin Idris Shah bertitah bahawa Jabatan Kemajuan Islam Malaysia (JAKIM) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).

Baginda yang juga Pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.

Sultan Sharafuddin bertitah JAKIM hanya bertindak sebagai urus setia kepada Jawatankuasa Muzakarah dan MKI.

“Sehubungan itu, Menteri di Jabatan Perdana Menteri (Hal Ehwal Agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah.

“Untuk makluman, Menteri di Jabatan Perdana Menteri (Hal Ehwal Agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.

Sultan Selangor bertitah, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.

“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.

Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Jan 2021.

“Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh Pengerusi Jawatankuasa Muzakarah pada semalam (8 April),” titah baginda.–AlHijrah Online


NAHAS PESAWAT: JENAZAH MUHAMAD HAFIZ SELAMAT DIKEBUMIKAN

SUNGAI PETANI: Jenazah Allahyarham Muhamad Hafiz Muhamad Saleh, 32, yang merupakan salah seorang mangsa dalam nahas pesawat ringan di Persiaran Elmina, Shah Alam selamat dikebumikan di Tanah Perkuburan Islam Masjid Al-Huda Kampung Jerung, di sini, hari ini.

Jenazah Allahyarham disemadikan kira-kira pukul 3.15 petang selepas selesai solat jenazah di masjid terbabit.

Dianggarkan lebih seribu orang termasuk saudara mara dan masyarakat setempat hadir ke masjid berkenaan bagi memberikan penghormatan terakhir kepada Allahyarham.

Terdahulu, penghantar makanan itu merupakan jenazah pertama yang sah dikenalpasti identiti melalui ujian asid deoksiribonukleik (DNA).

Jenazah kemudiannya telah dimandi dan dikapankan oleh petugas Jabatan Agama Islam Selangor (JAIS) di Masjid Jamek Ar-Rahimiah berdekatan HTAR sebelum dituntut oleh bapanya, Muhamad Saleh Othman, 57, pada kira-kira pukul 9.30 pagi ini.

Serahan jenazah Allahyarham dibuat selepas sidang akhbar oleh Ketua Polis Selangor, Datuk Hussein Omar Khan yang mengesahkan identiti mangsa dan kebenaran tuntutan jenazah kepada keluarga.

Nahas pesawat persendirian ringan jenis Beechcraft 390 (Premier 1) di Persiaran Elmina, Shah Alam, kelmarin mengorbankan 10 nyawa termasuk Ahli Dewan Undangan Negeri (ADUN) Pelangai, Allahyarham Datuk Seri Johari Harun.

Muhamad Hafiz yang juga anak sulung daripada lima beradik adalah pekerja p-hailing yang kebetulan lalu di lokasi kejadian dan menjadi antara 10 mangsa yang maut dalam nahas tersebut.

Berita pemergian Allahyarham Muhamad Hafiz juga mencuri perhatian orang ramai ekoran kejadian yang tidak disangka-sangka terjadi kepadanya ketika sedang keluar mencari rezeki. — AlHijrah Online


PEGANGAN AGAMA ‘VAKSIN’ KEPADA RASUAH – HUSSAMUDDIN

KUALA LUMPUR: ‘Vaksin’ bagi kegiatan rasuah adalah nilai agama yang kuat dalam diri setiap manusia.

Pengerusi Kumpulan Karangkraf, Datuk Dr Hussamuddin Yaacub berkata, pegangan agama yang kuat akan menghindarkan individu melakukan perkara terlarang termasuk menerima dan memberi rasuah.

“Kalau nilai agama itu dimasukkan (dalam diri masing-masing), bukan sahaja bagi orang Islam tetapi agama lain juga seperti Kristian dengan nilai agama mereka dan Hindu juga ada sistem nilai dia, maknanya nilai itu sendiri akan menolak rasuah.

“Apabila nilai agama diterapkan ke dalam hati, dengan sendirinya akan menjadi vaksin yang membentuk antibodi yang melawan unsur rasuah tersebut,” ulasnya dalam program 60 Minit di TV Alhijrah, malam tadi.

Husammuddin yang juga Ketua Pasukan Rasuah Busters berkata, kempen ‘Mak Kata Jangan’ yang digerakkannya menghasilkan kesedaran semua individu untuk tidak menerima rasuah.

Beliau turut menekankan bahawa rantaian rasuah perlu diputuskan dalam setiap peringkat tidak kira dalam agama, politik, mahupun rakyat biasa.—AlHijrah Online


‘MALAYSIA MADANI’ ANGKAT SEMULA MARTABAT NEGARA

PUTRAJAYA: Perdana Menteri Datuk Seri Anwar Ibrahim hari ini memperkenalkan ‘Malaysia Madani’ sebagai usaha mengemudi serta mengangkat semula martabat dan kegemilangan negara di persada dunia.

Madani itu diacu berteraskan enam rukun iaitu keMampanan, kesejAhteraan, Daya cipta, hormAt, keyakiNan dan Ihsan.

Berucap menyampaikan amanat ‘Membangun Malaysia Madani’ di sini hari ini, beliau menyeru semua pihak khususnya barisan Jemaah Menteri dan warga perkhidmatan awam supaya menerapkan Madani dalam urusan pentadbiran.

“Saya menaruh keyakinan tinggi Malaysia berupaya diangkat semula di persada (dunia)… kita tidak mahu Malaysia tercemar dengan skandal permasalahan dan pertelingkahan.

“Negara Madani angkat martabat negara untuk harus dikenali dan dihormati sebagai negara makmur… tunjuk kekuatan itu,” katanya.

Turut hadir kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof serta menteri-menteri Kabinet.

Anwar berkata Madani, istilah yang telah lama disebut oleh pemikir, mengajak seluruh rakyat Malaysia termasuk kepimpinan Kerajaan Perpaduan untuk mengangkat martabat insan berpaksikan keyakinan, nilai dan akhlak serta tata kelola adil dan berkesan.

Beliau berkata Madani tidak sama sekali akan mengetepikan tonggak mendirikan sistem atau menegakkan sistem yang lebih mampan kepada sebuah negara.

Sehubungan itu, kata beliau langkah-langkah yang akan diumumkan menerusi Belanjawan 2023 di Parlimen pada 24 Feb ini bakal mengembalikan asas seperti mempercepatkan kelulusan dan menghentikan kaedah mendapat komisen yang bukan hak.

“Ini semua boleh menambah keyakinan dengan menegakkan sistem atau negara hukum yang tidak akan memilih bulu dalam melaksanakan tanggungjawab mereka, dan tidak juga menindas atau menekan individu atau puak yang tidak mendukung kita.

“Ini yang disebut sebagai jentera kerajaan yang bertanggungjawab melaksanakan dasar-dasar, berfungsi secara optimum dan kita selesaikan isu tata kelola dengan penyelarasan dan koordinasi tapi harus bermula dengan pengurusan atasan,” kata beliau.

Dalam aspek memacu pertumbuhan negara ini, Anwar menegaskan supaya aspek kemanusiaan sentiasa diambil kira kerana ia antara elemen penting dalam membangunkan negara.

“Peduli tentang gedung pasaran baharu tetapi tidak peduli tentang kedudukan taraf gerai rakyat yang miskin… ini contoh elemen ‘karamah insaniah’ yang diremehkan dalam tata kelola kepimpinan.

“Sebab itu pimpinan baik persekutuan, negeri dan daerah, penjawat awam dari peringkat tertinggi dan rendah dalam membincangkan soal pascapertumbuhan atau pasca-COVID, manfaatkanlah pengalaman untuk belajar daripada kelemahan lalu dan bertindak sesuai dengan tuntutan baharu,” kata beliau.

Anwar berkata seluruh kepimpinan dalam Kerajaan Perpaduan juga perlu meletakkan asas dan budaya baharu dan meninggalkan perkara lampau yang memberi kesan buruk kepada negara.

“Buka pintu hati kita, selamatlah negara kita, negara kita ini pernah menunjukkan potensi yang baik dan pernah tercorot.

“Maka berilah kesempatan untuk anak-anak kita, generasi penerus supaya harapan ini boleh dibina dengan kekuatan yang dimulai sekarang,” kata perdana menteri.–AlHijrah Online


Turki hasrat wujudkan zon selamat

ISTANBUL, 29 Januari – Kerajaan
Turki berhasrat untuk mewujudkan zon selamat di utara Syria untuk membolehkan
kira-kira empat juta pelarian Syria yang berlindung di negara itu kembali ke
tanah air mereka.

Menurut Sinar Online, perkara itu diumumkan Presiden Recep Tayyip Erdogan ketika beliau berucap di Istanbul pada Isnin.

Menurutnya, hampir 300,000
pelarian Syria telah kembali ke negara mereka dan jutaan lagi diharap pulang ke
kawasan selamat.

Disember lalu, Presiden Amerika
Syarikat (AS), Donald Trump mengumumkan langkah memanggil pulang tentera AS
dari Syria dan Erdogan memaklumkan beliau telah membincangkan langkah penubuhan
zon selamat pada jarak 32 kilometer di sepanjang sempadan.


UAE SEDIA RAWAT 1,000 KANAK-KANAK PALESTIN YANG CEDERA

ISTANBUL:  Presiden Emiriah Arab Bersatu Sheikh Mohamed bin Zayed Al-Nahyan pada Rabu berkata bahawa negaranya bersedia merawat kira-kira 1,000 kanak-kanak Palestin yang cedera di hospitalnya.

Keputusan itu diumumkan semasa perbualan telefon antara Menteri Luar UAE Abdullah bin Zayed Al-Nahyan dengan Presiden Jawatankuasa Antarabangsa Palang Merah (ICRC), Mirjana Spoljaric, lapor Agensi Anadolu memetik Agensi Berita WAM.

Dalam perbualan itu, kedua-dua pihak juga menekankan kepentingan penghantaran bantuan dan bekalan perubatan kepada penduduk di Gaza.

Pada Rabu, kumpulan pertama rakyat Palestin yang cedera tiba di Mesir bagi menerima rawatan di hospital di wilayah Sinai Utara sejurus selepas pembukaan lintasan sempadan Rafah buat kali pertama dalam tempoh 25 hari sejak pertempuran sengit di Gaza.

Tentera Israel telah melancarkan serangan udara dan darat ke atas Semenanjung Gaza hingga mengorbankan sekurang-kurangnya 8,796 rakyat Palestin, iaitu kira-kira 70 peratus daripadanya merupakan kanak-kanak dan wanita, manakala lebih 22,000 lagi cedera sejak 7 Okt.–AlHijrah Online


SITI BAINUN DIPENJARA 12 TAHUN KERANA ABAI DAN ANIAYA REMAJA SINDROM DOWN, BELLA

KUALA LUMPUR: Mahkamah Sesyen di sini, menjatuhkan hukuman penjara berjumlah 22 tahun terhadap Pengasas Rumah Bonda Siti Bainun Ahd Razali selepas didapati bersalah atas dua pertuduhan mengabai dan menganiaya seorang remaja perempuan sindrom Down, dikenali sebagai Bella.

Hakim Izralizam Sanusi menjatuhkan hukuman penjara 10 tahun bagi kesalahan mengabai dan 12 tahun penjara untuk pertuduhan menganiaya, namun Siti Bainun hanya perlu menjalani hukuman penjara 12 tahun, selepas hukuman itu diperintah berjalan secara serentak, bermula hari ini.

Mahkamah juga memerintahkan tertuduh menandatangani bon berkelakuan baik dalam tempoh lima tahun dengan seorang penjamin warganegara tempatan, berserta cagaran RM5,000.

Siti Bainun, yang hadir ke kompleks mahkamah pada kira-kira 8.27 pagi dengan ditemani seorang wanita juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Mengikut pertuduhan, Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Izralizam dalam penghakimannya berkata perbuatan mengabai dan menganiaya adalah satu kesalahan serius dan sepertimana dihujahkan oleh pihak pendakwaan, pindaan terhadap hukuman jenayah itu telah diluluskan di Parlimen dengan memperuntukkan hukuman yang lebih berat.

Menurutnya hukuman penjara 10 tahun yang diperuntukkan sebelum ini telah ditambah ke 20 tahun, manakala hukuman denda pula dinaikkan daripada RM10,000 kepada RM50,000.

“Pindaan itu menunjukkan hasrat Parlimen dan undang-undang bagi memastikan hukuman berat diberikan untuk pesalah yang melakukan kesalahan berkenaan.

“Hukuman yang dijatuhkan perlu menggambarkan keseriusan kesalahan dilakukan dan menunjukkan kepada orang awam khususnya ibu bapa, penjaga dan pengasuh kanak-kanak agar tidak mengambil ringan keselamatan dan kebajikan kanak-kanak,” katanya.

Katanya, faktor kepentingan awam perlu ditekankan dan dalam kes ini, mahkamah mendapati kecederaan dialami Bella adalah kecederaan serius malah sehingga kini, ia meninggalkan parut.

“Ia bukan sahaja meninggalkan parut dalam dirinya, tetapi parut secara fizikal. Beliau bukan sahaja diabaikan oleh tertuduh sehingga menyebabkan kecederaan teruk, malah tertuduh didapati terlibat menganiaya Bella.

“Tindakan dilakukan tertuduh kepada Bella adalah kejam dan dia perlu diberikan hukuman berat bagi memberi pengajaran bukan sahaja kepada tertuduh, malah masyarakat bahawa kesalahan jenayah seperti ini tidak boleh dilakukan sama sekali.

“Tertuduh adalah aktivis masyarakat yang sering terlibat dengan kanak-kanak. Tertuduh sepatutnya menggalas tanggungjawab sebaik mungkin dan bukan melanggar amanah yang diberikan,” kata hakim itu.

Terdahulu semasa rayuan bagi mengurangkan hukuman, peguam Mohammad Farhan Maaruf mewakili Siti Bainun memohon hukuman ringan atas alasan anak guamnya boleh berubah dan sepatutnya diberikan peluang kedua.

“Jika hukuman pemenjaraan yang lama dikenakan terhadap tertuduh, ia akan memprejudiskan ibu yang bergantung harap kepadanya. Fasiliti dalam penjara juga tidak dapat menampung keadaan fizikal tertuduh kerana beliau bersaiz besar dan mempunyai masalah kesihatan,” katanya.

Mohammad Farhan berkata hukuman penjara boleh digantikan dengan denda maksimum bagi kedua-dua pertuduhan dihadapi anak guamnya, sekiranya dibenarkan oleh mahkamah.

“Sepanjang perbicaraan, tertuduh telah menunjukkan sikap tanggungjawab yang mana beliau tidak pernah gagal menghadirkan diri atas sebab yang tidak munasabah.

“Saya juga mohon mahkamah mengambil kira tertuduh bergiat aktif dengan kerja kebajikan dan sukarelawan selain mempertimbangkan ini adalah kesalahan pertama tertuduh,” katanya.

Sementara itu, Timbalan Pendakwa Raya Zahida Zakaria berkata tertuduh telah disabitkan dengan kesalahan yang sangat serius iaitu mengabai dan menganiaya seorang kanak-kanak kurang upaya.

“Kanak-kanak yang terdedah dan tidak berdaya memerlukan masyarakat serta undang-undang untuk melindungi kepentingan mereka. Hukuman mestilah menggambarkan keseriusan dan beratnya kesalahan itu bagi memberi pengajaran kepada orang ramai terutama ibu bapa agar tidak mengambil mudah keselamatan kanak-kanak,” katanya.

Zahida berkata kecederaan yang dialami Bella amat serius dengan hampir keseluruhan badannya terdapat luka lecur dan beberapa parut yang akan kekal seumur hidup.

“Ia bukan sahaja mengundang kecederaan fizikal, malah menjejaskan emosi mangsa. Tertuduh juga telah diberi perintah mahkamah untuk menjaga dan memelihara Bella tetapi telah menyalahgunakan amanah yang diberikan kepadanya dengan mengabai dan menganiaya Bella.

“Tertuduh dilihat sukarelawan yang dipercayai dan dihormati telah mengabai seorang kanak-kanak yang mengharapkan kasih sayang daripada tertuduh. Ini ibarat harapkan pegar, pegar makan padi,” katanya.

Sementara itu, Izralizam turut menolak permohonan Siti Bainun untuk penggantungan pelaksanaan hukuman penjara sehingga rayuan di Mahkamah Tinggi selesai.

Hakim itu berkata tertuduh tidak dapat menunjukkan keadaan khas dan luar biasa bagi membolehkan mahkamah membenarkan penggantungan pelaksanaan hukuman.

“Tertuduh disabitkan bersalah di mahkamah ini dan tiada sebab untuk saya menangguhkan hukuman penjara yang dijatuhkan terhadapnya. Faktor bahawa tertuduh menjaga ibunya adalah perkara peribadi tertuduh.

“Pemfailkan rayuan dibuat oleh peguam bela bukan justifikasi untuk membenarkan permohonan tertuduh. Dalam kes ini, saya berpendapat keadilan dapat disampaikan sebaik-baiknya melalui pelaksanaan hukuman dengan serta-merta.

“Oleh itu, permohonan tertuduh ditolak dan mahkamah memerintahkannya menjalani hukuman penjara itu dengan serta-merta,” katanya.

Siti Bainun, yang kelihatan tenang sepanjang prosiding, akan dihantar ke Penjara Kajang untuk menjalani hukuman itu. — AlHijrah Online


LELAKI MAUT DIHEMPAP JENTOLAK DI TAPAK PELUPUSAN SAMPAH

PASIR GUDANG: Seorang lelaki maut dipercayai dihempap jentolak ketika bekerja di sebuah tapak pelupusan sampah di Jalan Rumbia 4, Tanjung Langsat di sini hari ini.

Komander Operasi Balai Bomba dan Penyelamat Pasir Gudang Pegawai Bomba Kanan I Shahrol Suboh berkata pihaknya menerima panggilan kecemasan berhubung insiden itu pada 10.02 pagi dan seramai sembilan anggota dengan sebuah jentera Fire Rescue Tender (FRT) serta ambulans Unit Bantuan Perkhidmatan Kecemasan (EMRS) dikejarkan ke lokasi kejadian.

“Sebaik tiba di lokasi, didapati benar terdapat seorang lelaki dewasa berusia 51 tahun telah dihempap sebuah jentolak.

“Mangsa dikeluarkan dengan menggunakan peralatan khas yang turut dibantu sebuah jengkaut,” menurutnya dalam satu kenyataan.

Beliau berkata mangsa disahkan meninggal dunia di lokasi kejadian oleh pasukan perubatan yang hadir.

“Mayat mangsa kemudian diserahkan kepada pihak polis untuk tindakan selanjutnya dan operasi tamat pada 11.27 pagi,” katanya. –AlHijrah Online


ISTERI PM SINGAPURA PUJI KADAR VAKSINASI MALAYSIA

SINGAPURA: Kadar vaksinasi Malaysia meningkat hingga setengah juta suntikan setiap hari dipuji isteri Perdana Menteri Singapura, Ho Ching.

Beliau memuji langkah yang diambil Malaysia dalam usaha meningkatkan kadar vaksinasi COVID-19.

“Ini juga adalah kadar semasa di USA (Amerika Syarikat), tapi USA mempunyai jumlah penduduk yang 10 kali ganda daripada Malaysia. Go, go, go!,” tulisnya dalam catatan di akaun Facebooknya.

Malaysia berjaya merekodkan jumlah vaksinasi harian COVID-19 melebihi 500,000 dos bagi tempoh enam hari berturut-turut.

Setakat 1 Ogos, jumlah kumulatif pemberian vaksin menerusi Program Imunisasi COVID-19 Kebangsaan (PICK) yang bermula 24 Februari berjumlah 21,200,473 dos.

Daripada jumlah tersebut, suntikan dos pertama yang telah diberikan sebanyak 14,247,659 manakala 6,952,814 dos kedua.–AlHijrah Online


CONTOHI AKHLAK RASULULLAH, BICARA BENAR JAUHI FITNAH – AGONG

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah agar rakyat mencontohi akhlak warisan maknawi Rasulullah yang mulia dalam pertuturan dengan bercakap hanya mengenai kebenaran, jujur, di samping menjauhi fitnah.

Yang di-Pertuan Agong bertitah hakikatnya perkataan yang kurang elok sama ada ketika tutur bicara mahupun ketika menulis di media sosial, kata-kata berbentuk cacian, nista dan dusta serta fitnah; hanya mengugat kestabilan dan keharmonian negara tercinta.

“Marilah kita mengambil iktibar daripada kejatuhan serta keruntuhan tamadun dan kuasa besar dunia akibat budaya fitnah yang mendominasi dan membarah dalam kehidupan bangsanya,” titah Seri Paduka sempena sambutan Maulidur Rasul Peringkat Kebangsaan 1445 Hijrah/2023 Masihi, di Pusat Konvensyen Antarabangsa Putrajaya (PICC), di sini hari ini.

Seri Paduka bertitah selepas kewafatan junjungan besar Nabi Muhammad SAW, fenomena fitnah telah membawa kepada peristiwa amat tragis dalam sejarah Islam menerusi pembunuhan khalifah ketiga Saidina Uthman Affan.

“Demikian hebat hakikat fitnah dan tipu daya yang bukan sahaja telah menumpahkan darah seorang pemimpin Islam yang agung, malahan telah turut menghancurkan keharmonian dan kestabilan sebuah negara,” titah Seri Paduka.

Al-Sultan Abdullah bertitah oleh itu Allah SWT, mengingatkan umat Islam untuk menghindari serta menjauhi diri daripada orang yang berbohong.

Seri Paduka bertitah ajaran Islam dibawa Rasulullah SAW mencakupi pelbagai aspek kehidupan manusia termasuk dalam mengemudi dan memerintah sebuah negara yang penuh rencam, pelbagai puak dan agama serta spektrum kedudukan sosio-ekonomi yang berbeza-beza.

Seri Paduka bertitah sirah Rasulullah SAW dalam lipatan sejarah juga mencerminkan kepakaran baginda dalam mentadbir sebuah negara.

“Hikmahnya, Rasulullah SAW telah berjaya membawa manusia keluar dari kejahilan dan kelalaian sehingga berjaya membina generasi yang cemerlang,” titah Seri Paduka.

Seri Paduka bertitah Rasulullah SAW telah membawa syiar Islam untuk terus bangkit dan berkembang di benua Timur Tengah sehingga menjadi pencetus kemajuan dan kejayaan masyarakat di benua lain yang sedang dalam kegelapan ketika itu.

Seri Paduka bertitah masyarakat dunia memperlihatkan dengan contoh akhlak terpuji Rasulullah SAW sebagai penanda aras nilai insani.

Sempena sambutan Maulidur Rasul itu, Al-Sultan Abdullah turut menyeru agar rakyat terus berpegang kepada tuntutan Allah SWT dan ajaran Rasulullah SAW.

“Dengan yang demikian, kita akan dapat membangunkan sebuah negara yang bertamadun dan berjaya, harmoni serta sejahtera dengan rakyat yang menjiwai sifat karamatul insan,” titah Seri Paduka.

Al-Sultan Abdullah bertitah baginda yakin Malaysia akan mencapai puncak kejayaan hakiki apabila syariat Islam dan nilai murni serta ketinggian akhlak yang dibawa Rasulullah SAW menjadi tatanan (aturan) tadbir urus negara.

Seri Paduka bertitah maqasid syariah perlu dijadikan kerangka asas dalam penyampaian perkhidmatan agar kemaslahatan rakyat yang menjadi tanggungjawab kerajaan terus terpelihara.

“Bersempena dengan sambutan Maulidur Rasul Peringkat Kebangsaan tahun ini, marilah kita bertekad dan beriltizam untuk terus menghidupkan syariat dan syiar yang dibawa Rasulullah SAW,” titah Seri Paduka.

Turut berangkat ke sambutan bertema “Perpaduan Teras Malaysia MADANI” pagi ini ialah Raja Permaisuri Agong Tunku Hajah Azizah Aminah Maimunah Iskandariah.

Turut hadir ialah Perdana Menteri Datuk Seri Anwar Ibrahim dan isteri Datin Seri Dr Wan Azizah Wan Ismail. — AlHijrah Online


PARAS AIR DI TIGA NEGERI MELEBIHI TAHAP BAHAYA

KUALA LUMPUR: Tiga stesen kendalian Jabatan Pengairan dan Saliran (JPS) di Pahang, Johor dan Kelantan menunjukkan paras air melebihi tahap bacaan bahaya.

Di Pahang, ia melibatkan stesen Sungai Lipis di Batu Malim dan Raub, manakala Johor pula membabitkan stesen Sungai Muar di Kampung Awat, Segamat dan di Kelantan di stesen Rantau Panjang serta Pasir Mas.

Dalam pada itu, Jabatan Meteorologi (MetMalaysia) mengeluarkan ramalan cuaca signifikan di seluruh negara semalam tiga hari bermula hari ini.

MetMalaysia turut memaklumkan ribut petir dijangka berlaku petang ini di beberapa kawasan di seluruh negara kecuali Kelantan dan Terengganu yang masing-masing hanya mengalami hujan.

Pada sebelah malam pula, hujan dijangka berlaku di seluruh Semenanjung, Sabah (di Pantai Barat dan Kudat) dan Sarawak (kecuali Miri dan Limbang), manakala ribut petir diramal di Sabah melibatkan Pedalaman, Tawau, Sandakan dan Labuan.

Ribut petir juga diramalkan berlaku pagi esok di Labuan dan Tawau, Sabah, manakala hujan diramalkan di seluruh negara kecuali Perlis, Kedah, Perak, Kuala Lumpur, Putrajaya, Sabah (Sandakan) dan Sarawak (Kuching, Serian, Samarahan, Sri Aman, Betong, Sarikei, Sibu, Kapit, Miri dan Limbang).

Petang esok, ribut petir diramal melanda seluruh negara kecuali Kelantan, Terengganu, manakala di Pahang diramalkan hanya hujan.

Pada malam esok pula, hujan dijangka melanda seluruh negara kecuali Perlis, Kuala Lumpur, Putrajaya, Melaka, Sarawak (Sri Aman, Betong, Sarikei dan Sibu) serta Sabah (Tawau dan Kudat).

Pada Selasa, MetMalaysia menjangkakan hujan pada sebelah pagi di Labuan, Terengganu, Pulau Pinang, Kelantan, Pahang, Negeri Sembilan, Melaka dan Johor, manakala pada sebelah petang ribut petir dijangka di seluruh negara kecuali Kelantan, Terengganu, Pahang dan Sabah (Kudat).

Hujan turut diramal pada waktu malam di Semenanjung kecuali Perlis, Sarawak dan beberapa kawasan di Sabah (Pedalaman, Pantai Barat, Sandakan, Kudat) dan Labuan.–AlHijrah Online


TUDM SAHKAN KEJADIAN TEMBAKAN MELIBATKAN EMPAT ANGGOTA

KUCHING: Tentera Udara Diraja Malaysia (TUDM) mengesahkan insiden tembakan membabitkan empat warga TUDM telah berlaku di unit TUDM di Kota Samarahan, Kuching, Sarawak hari ini.

Menurut kenyataan TUDM, kejadian dilaporkan berlaku lebih kurang jam 7.15 pagi ketika waktu anggota bertugas.

“Pihak TUDM menyerahkan kes kejadian kepada pihak Polis Diraja Malaysia (PDRM) untuk menjalankan siasatan.

“TUDM menggesa semua pihak agar tidak menyebarkan sebarang spekulasi sehingga proses siasatan oleh pihak PDRM selesai,” kata kenyataan tersebut.

Sementara itu TUDM memaklumkan akan menubuhkan satu Lembaga Penyiasatan bagi mengenal pasti punca kejadian. – AlHijrah Online


9 TERBUNUH DALAM SERANGAN UDARA ISRAEL DI GAZA

GAZA: Sekurang-kurangnya sembilan orang terbunuh dan lebih 10 cedera dalam serangan udara Israel yang mensasarkan anggota gerakan Jihad Islam Palestin di Semenanjung Gaza pada awal Selasa, kata pegawai perubatan.

Kementerian Kesihatan Palestin berkata tujuh mayat dibawa ke Hospital Shifa di Bandar Gaza dan dua lagi ke hospital di bandar Rafah di selatan Semenanjung Gaza.

Dalam satu kenyataan akhbar kementerian itu berkata lebih 10 rakyat Palestin termasuk wanita dan kanak-kanak cedera dalam serangan udara Israel ke atas beberapa bangunan di Bandar Gaza dan bandar Rafah di selatan Semenanjung Gaza.

Sumber memberitahu Xinhua bahawa antara yang maut ialah Tareq Izel Dein, jurucakap pertubuhan itu di wilayah Palestin, isteri dan dua anaknya dan dua lagi pemimpin kanan tentera pejuang itu.

Sumber dan saksi Palestin berkata dron Israel mengebom beberapa bangunan pada awal pagi Selasa di Bandar Gaza dan bandar Rafah di selatan Semenanjung Gaza.

Mereka berkata sasaran pertama adalah pangsapuri kediaman di menara “Dawood” di kejiranan Al-Rimal di Kota Gaza manakala sasaran lain adalah sebuah bangunan di bandar Rafah.

Militan PIJ berada di dua bangunan yang dibom oleh peluru berpandu dron Israel, kata sumber itu, sambil menambah beberapa letupan tiba-tiba kedengaran di Gaza ketika dron tentera Israel berlegar di kawasan pantai.

Sementara itu, jurucakap tentera Israel  dalam satu kenyataan ringkas berkata tentera Israel mengebom sasaran tertentu di Semenanjung Gaza tanpa mendedahkan butiran lanjut.

Tentera Israel berkata berdasarkan penilaian keadaan, tentera telah mengarahkan penduduk Israel yang tinggal berhampiran Semenanjung Gaza supaya berlindung di tempat perlindungan bom pada jarak 40km kerana bimbang terkena tembakan roket dari Gaza. — AlHijrah Online


SULTAN SELANGOR KECEWA DENGAN ANTI-VAKSIN DI SELANGOR

KUALA LUMPUR: Sultan Selangor, Sultan Sharafuddin Idris Shah Alhaj menzahirkan rasa kecewa dan tidak berkenan dengan kewujudan golongan anti-vaksin di Selangor.

Setiausaha Politik Sultan Selangor, Datuk Mohamad Munir Bani berkata, baginda berharap rakyat di negeri itu tidak mudah terpengaruh dengan pemahaman terpesong seumpamanya berkaitan vaksin COVID-19.

“Baginda percaya vaksin mampu menyelamatkan nyawa individu dan juga sesebuah komuniti masyarakat, khususnya daripada wabak berbahaya seperti COVID-19.

“Baginda bimbang jika masih ada individu atau kumpulan yang berdegil untuk menerima suntikan vaksin COVID-19, sasaran untuk mencapai imuniti kelompok menjelang akhir tahun ini tidak tercapai, sekaligus meletakkan negara ini dalam krisis wabak yang lebih meruncing dan berbahaya,” kata Mohd Munir dalam satu kenyataan hari ini.

Tambah beliau baginda turut berdukacita melihatkan angka-angka harian kes positif baharu di negeri Selangor yang sentiasa menunjukkan peningkatan dengan jumlah kumulatif kes positif sehingga 7 Jun 2021 mencecah 203,520 kes serta jumlah kematian yang amat membimbangkan iaitu 961 kematian sehingga 7 Jun 2021.

“Baginda berharap agar Jawatankuasa Khas Jaminan Akses Bekalan Vaksin (JKJABV) mempercepat dan menambah bilangan dos vaksin untuk rakyat negeri Selangor.

“Baginda terkejut apabila disahkan oleh Badan Bertindak Imunisasi COVID-19 (CITF) sehingga 1 Jun 2021, Selangor hanya menerima sejumlah 615,210 dos vaksin COVID-19 dan bukan 2.9 juta seperti didakwa sebelum ini,” katanya.

Kata beliau, baginda bertitah adalah tidak adil nisbah jumlah pemberian dos vaksin ketika ini tidak seimbang dengan jumlah populasi keseluruhan penduduk di negeri Selangor yang berjumlah 6.5 juta.

Baginda juga mahu agar jumlah pusat pemberian vaksin (PPV) di Selangor ditambah, khususnya di kawasan luar bandar dan Sultan Selangor juga berpandangan pemberian vaksin secara pandu lalu atau klinik bergerak mampu mempercepatkan proses dan meluaskan liputan vaksinasi.

Dalam pada itu, baginda merayu agar rakyat terus tekun mematuhi arahan-arahan di bawah Perintah Kawalan Pergerakan (PKP) yang telah ditetapkan oleh kerajaan. – AlHijrah Online


JADIKAN KIPAS SEBAGAI MAKMUM JELAS PERSENDA AGAMA – MUFTI

GEORGE TOWN: Tindakan beberapa pihak terutama golongan muda yang menjadikan kipas sebagai makmum apabila menunaikan solat seperti dalam video tular menunjukkan mereka jahil dalam agama Islam.

Mufti Pulau Pinang Datuk Seri Wan Salim Wan Mohd Noor berkata perbuatan mereka itu jelas menunjukkan sengaja mempersendakan dan tidak menghormati  agama Islam.

“Pihak berkuasa perlu menyiasat sama ada pelaku adalah seorang yang siuman, mengalami masalah mental atau sebaliknya, saya harap pihak berkuasa segera menyiasat dan bertindak selaras dengan hasil siasatan.

“Jika pelaku didapati sengaja mempersendakan agama atau ibadah maka dia perlu diadili di mahkamah syariah dan dihukum mengikut undang-undang sedia ada,” katanya dalam kenyataan hari ini.

Beliau berkata sebenarnya perbuatan itu juga satu penghinaan terhadap agama dan mempersendakan Islam jelas berdosa besar serta boleh merosakkan akidah seseorang.

Wan Salim berkata jika pelaku berniat untuk mempersenda ibadat maka dia dikira murtad dan wajib bertaubat.

“Masyarakat perlu sedar bahawa perbuatan mempersendakan atau memperolok-olokkan ibadat adalah berdosa dan boleh merosakkan akidah keimanan seorang Muslim,” katanya.

Semalam, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan meminta orang ramai melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Ia susulan video tular baru-baru ini, khususnya di aplikasi TikTok yang memaparkan tindakan individu berlakon menunaikan solat dengan menjadikan kipas sebagai makmum atau imam. –AlHijrah Online


Al-Baghdadi cuba lintasi sempadan Syria-Iraq

DAMSYIK, 29 April – Pegawai
risikan Iraq mendakwa pemimpin Daesh, Ibrahim al-Samarrai atau Abu Bakr
al-Baghdadi cuba untuk melintasi sempadan Syria ke wilayah Anbar di Iraq.

Rangkaian berita Rusia, RT dalam
bahasa Arab melaporkan al-Baghdadi dipercayai bersembunyi di kawasan
pergunungan Abu Rajmin di timur laut bandar purba Palmyra di wilayah Homs.

“Dia cuba memasuki Iraq selama beberapa minggu, namun tidak berjaya kerana langkah keselamatan yang ketat di sempadan Iraq-Syria,” lapor beliau dengan memetik kenyataan sumber pegawai risikan terbabit.

Menurutnya, pemimpin Daesh kini disokong sekumpulan kecil pembantu rapat dan kebanyakannya adalah rakyat Tunisia dan Iraq.” Kekalahan kumpulan itu di Syria dipercayai mendorong al-Baghdadi untuk kembali ke Iraq,” jelas sumber itu lagi.

Pada 3 April lalu, pesawat
tentera kerajaan menggugurkan risalah di kawasan gurun wilayah Anbar dan
kawasan perkampungan bersempadan dengan Syria, Jordan dan Arab Saudi menawarkan
ganjaran jutaan dolar untuk mendapatkan maklumat yang akan membawa kepada penangkapan
al-Baghdadi.  – Sinar Harian


Tun M hadir Majlis Perasmian Forum Jalur dan Laluan di China

BEIJING – Perdana Menteri Tun Dr Mahathir hari ini hadir bersama-sama
 37 pemimpin dari seluruh dunia dan 5,000 perwakilan dari 150 negara
pada majlis perasmian Forum Jalur dan Laluan untuk Kerjasama
Antarabangsa Ke-2.

Perasmiannya disempurnakan Presiden China, Xi Jinping di Pusat Persidangan Kebangsaan China (CNCC).

Xi,
 yang mencetuskan cadangan dasar infrastruktur itu enam tahun lepas bagi
 tujuan menghidupkan semula Laluan Sutera yang pada zaman dahulu
menghubungkan Asia dengan bahagian lain dunia, menerusi pembinaan
landasan kereta api, lapangan terbang dan saluran paip, turut
menyampaikan ucaptama pada majlis itu.

Dalam ucapannya, Xi menggesa negara-negara yang mengambil bahagian
supaya meneruskan pelaksanaan inisiatif berkenaan bagi mencapai
pembangunan bermutu tinggi.

Beliau juga berkata projek-projek Jalur dan Laluan harus mempertahankan prinsip perkongsian manfaat dan menyumbang bersama.

“Kerjasama Jalur dan Laluan: Membentuk Masa Depan Bersama yang Lebih Cerah” menjadi tema forum itu.

Dr  Mahathir, yang turut dijangka berucap pada satu daripada beberapa sesi forum itu, tiba di Beijing pada Rabu untuk melakukan lawatan rasmi lima hari dengan jadual lawatan padat, selain menghadiri forum berkenaan.

Selepas melawat Pusat Penyelidikan Huawei semalam, Perdana Menteri telah mengadakan pertemuan yang berhasil dengan Xi di The Great Hall of  People, Perdana Menteri Li Keqiang dan Pengerusi Jawatankuasa Tetap  Kongres Kebangsaan Li Zhanshu.

Pertemuan dengan ketiga-tiga pemimpin tertinggi China yang  berlangsung dalam satu hari itu lebih menggambarkan lagi hubungan dua hala yang istimewa antara kedua-dua negara.

Sejak beberapa hari kebelakangan ini, Beijing sibuk menerima kedatangan beberapa pemimpin dunia dan wakil-wakil pertubuhan antarabangsa yang berminat untuk mengambil bahagian dalam inisiatif infrastruktur tersebut bagi menghubungkan China dengan bahagian dunia yang lain.

Turut hadir pada perasmian hari ini ialah Setiausaha Agung Pertubuhan Bangsa-Bangsa Bersatu, Antonio Gutierrez dan Pengarah Urusan dan Pengerusi Tabung Kewangan Antarabangsa (IMF), Christine Lagarde.

Inisiatif Jalur dan Laluan merupakan inisiatif utama China untuk mempertingkatkan pembangunan infrastruktur, memudahkan aliran barangan dan modal selain menjalin kerjasama dalam pelbagai bidang dengan negara-negara yang mengambil bahagian.

Walaupun banyak menerima kritikan bahawa inisiatif infrastruktur itu tiada ketelusan dalam proses pelaksanaannya selain dituduh sebagai menjadi “perangkap hutang” bagi negara-negara yang mengambil bahagian dalam pembinaan projek-projek mahal itu, tetapi para penyokong inisiatif itu berpandangan sebaliknya.

Duta China ke Malaysia, Bai Tian menerusi pandangannya yang disiarkan baru-baru ini oleh media tempatan sebelum lawatan Dr Mahathir ke Beijing berkata, Inisiatif Jalur dan Laluan menggalakkan pembangunan dengan semua negara dengan 124 megara dan 29 pertubuhan antarabangsa telah menjadi rakan  perkongsian kepada projek itu.

Beliau berkata jumlah dagangan dengan negara-negara yang telah menandatangani perjanjian pelaksanaannya telah mencecah US$6 trilion. Duta itu turut memberitahu, pelaburan langsung China di negara-negara yang mengambil bahagian itu telah melebihi US$80 bilion dan mewujudkan 20,000 pekerjaan dalam ekonomi tempatan.

China adalah rakan dagangan terbesar Malaysia sejak sedekad lepas dengan jumlah dagangan antara kedua-dua negara tahun lepas meningkat 8 peratus ke RM313 bilion berbanding tahun sebelumnya.

Malaysia adalah rakan dagangan terbesar China dalam kalangan negara-negara ASEAN. – SINAR HARIAN


HATI-HATI MEMAKAI PAKAIAN TEMA BOLLYWOOD, BIMBANG LANGGAR HUKUM ISLAM

KUALA LUMPUR: Pakar perubatan Dr Malar Santhi Santherasegapan menerusi TikToknya menasihatkan wanita Islam agar berhati–hati ketika mengenakan pakaian bertemakan Bollywood kerana dikhuatiri melanggar hukum Islam.

Menjelaskan lebih lanjut beliau berkata, pemakaian ‘pottu’ dan ‘bindi’ di dahi merujuk kepada agama Hindu.

Katanya, pemakaian tema Bollywood mempunyai dua komponen iaitu komponen bangsa India dan komponen agama Hindu.

“Kalau awak nak pakai ‘tikka’ di atas dahi dan kepala, pakai sari, pakai rantai cantik, gelang, cincin, subang hidung itu tidak ada masalah kerana itu adalah budaya.

“Tetapi saya ada tengok rakan-rakan beragama Islam ada pakai ‘pottu’ atau ‘bindi’, ianya tidak boleh kerana ia merujuk kepada agama Hindu,” katanya dalam video tular di Tiktok.

Tegas Malar yang juga beragama Hindu, wanita Islam yang ingin memakai pemakaian tersebut perlu berhati-hati agar tindakan tersebut tidak melanggar hukum agama Islam.

“Berhati-hati dalam mengenakan tema Bollywood dan jangan sampai tersasar, ambil yang budaya sahaja, berhati-hati dengan komponen agama Hindu,” katanya.—AlHijrah Online


LELAKI LAPOR POLIS DIHALANG KELUAR DARI KAWASAN PKPD UNTUK RAWATAN ISTERI

SENTUL: Polis telah menerima satu laporan yang dibuat oleh seorang lelaki Melayu berusia 30 tahun selepas pengadu mendakwa tidak dibenarkan keluar dari kawasan Perintah Kawalan Pergerakan Diperketatkan (PKPD) untuk membawa isterinya mendapatkan rawatan kesihatan.

Ketua Polis Daerah Sentul, ACP Beh Eng Lai berkata lelaki tersebut telah memohon kebenaran untuk keluar dari kawasan PKPD bagi tujuan rawatan isterinya yang sedang hamil pada 6 Julai lalu.

“Lelaki tersebut dinasihatkan anggota polis yang bertugas untuk merujuk kepada pihak Kementerian Kesihatan Malaysia (KKM) yang bertugas di kawasan PKPD tersebut dan dibenarkan keluar untuk mendapatkan rawatan selanjutnya,” katanya dalam kenyataan hari ini.

Susulan laporan polis yang dibuat pengadu pada 12 Julai lalu, Eng Lai berkata siasatan yang terperinci dijalankan dan tindakan yang sewajarnya akan diambil oleh pihak polis.

“Orang ramai dinasihatkan supaya tidak menyebarkan sebarang maklumat yang tidak sahih dan boleh menimbulkan kegusaran masyarakat.

“Ucapan terima kasih diucapkan di atas kerjasama masyarakat dalam usaha membendung jangkitan COVID-19 ini,” katanya. – AlHijrah Online


MENGAKU ‘KERABAT DIRAJA’, DIDAKWA TERLIBAT PENGUBAHAN WANG HARAM

KOTA TINGGI: Mengaku kononnya sepupu Tunku Mahkota Johor, seorang ahli perniagaan didakwa di Mahkamah Sesyen kerana terlibat dalam pengubahan wang haram sebanyak RM2.45 juta, dua tahun lalu.

Tertuduh, Mohd Yazzid Ahmad, yang menggunakan nama ‘Tunku Yazzid’ mengaku tidak bersalah selepas pertuduhan dibacakan di hadapam Hakim Ahmad Fuad Othman.

Menurut pertuduhan, suspek disyaki memperoleh wang tunai berjumlah RM2.45 juta daripada seorang lelaki yang merupakan hasil aktiviti haram.

Kejadian tersebut berlaku di sebuah bank tempatan di Bandar Baru Permas Jaya, pada 16 April 2019.

Tertuduh itu didakwa mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).

Ia memperuntukkan hukuman penjara maksimum 15 tahun dan didenda tidak kurang lima kali ganda atau RM5 juta,  mana yang lebih tinggi, jika sabit kesalahan.—AlHijrah Online


Denggi melanda Indonesia

JAKARTA, 28 Januari – Lebih 100 di Indonesia
meninggal dunia akibat demam denggi.

Kementerian Kesihatan memaklumkan jumlah
kematian tertinggi direkodkan di wilayah Jawa Timur dengan 41 kes disusuli 13
di Sulawesi Utara dan 12 di Nusa Tenggara Timur.

Ia turut merekodkan kira-kira 9,634 kes denggi
di 372 bandar dan kabupaten ketika musim hujan baru-baru ini.

Beberapa wilayah termasuk Jawa Tengah, Jakarta,
Sulawesi Selatan dan Kalimantan Timur juga menyaksikan peningkatan ketara kes
denggi. Pada Sabtu lalu, empat wilayah, bandar Kupang, Manggarai Barat, Kapuas
di Kalimantan Tengah dan Sulawesi Utara turut mengisytiharkan kecemasan akibat
denggi.

“Terdapat kemungkinan kes itu akan meningkat
pada Februari dan Mac bergantung kepada langkah pencegahan yang diambil,” kata
Pengarah Penyakit Zoonosis dan Penyakit Bawaan Vektor, Siti Nadia Tarmizi.

Sinar Online memetik laporan Jakarta Globe bahawa di Jawa Timur, kes denggi telah meningkat 47 peratus sehingga 1,634 berbanding 1,114 pada Januari 2018.

“Kami cuba mencegah penularan denggi dengan
menghapuskan tempat pembiakannya dan meningkatkan kempen penyertaan masyarakat,”
kata Ketua Agensi Kesihatan di wilayah itu, Hari Santoso.


MANFAATKAN SEPENUHNYA HARI ARAFAH

MAKKAH: Jemaah haji negara perlu memanfaatkan sepenuhnya Hari Arafah yang merupakan kemuncak haji, selaras sabda Nabi Muhammad SAW “Al-hajju Arafah” (haji itu wukuf di Arafah).

Ketua Pakar Rujuk musim haji 1444 Hijrah Dr Anisah Ab Ghani berkata Hari Arafah mempunyai keistimewaan tersendiri kerana hari mustajabnya doa selain menjadi hari Allah membebaskan hamba-Nya daripada api neraka.

Anisah yang juga Pengerusi Jawatankuasa Penasihat Ibadat Haji (TH-JAKIM) berkata jemaah haji sebaik-baiknya membuat senarai doa sebanyak mungkin supaya tidak tertinggal apa yang dihajati.

“Jemaah haji kena peka, ketika kita berada di Arafah ini macam mana kita nak berdoa kita kena ada senarai, sebab ini hari doa yang mustajab bagi orang yang mengerjakan haji dan orang yang kita mohon, orang yang minta kita doa di Arafah,” katanya kepada pemberita di sini.

Menurutnya, bakal haji juga digalakkan untuk memperbanyakkan zikir, solat sunat serta membaca al-Quran dan meninggalkan perkara sia-sia seperti berbual-bual dengan rakan atau menghisap rokok.

“Bila kita ada di Arafah ini, kita anggap sebagai Padang Mahsyar kecil, anggap kita ini seolah-olah berdepan Allah SWT … untuk menginsafi diri kita, seolah-olah nak persembahkan ibadat kita kepada Allah SWT,” katanya dan menambah mereka yang tidak mengerjakan haji pula disunatkan berpuasa pada Hari Arafah.

Kesemua 31,600 jemaah haji Malaysia akan bergerak ke Arafah esok untuk menyertai kira-kira tiga juta umat Islam seluruh dunia menjalani ibadah wukuf yang merupakan kemuncak haji pada Selasa, 9 Zulhijjah (27 Jun).–AlHijrah Online


EMPAT PELAJAR SEKOLAH DITAHAN BERGADUH SEBAB CAMPAK DUIT BELI MINUMAN

KUALA LUMPUR: Perselisihan faham melemparkan duit ketika membeli minuman di kantin semasa waktu rehat membawa kepada pergaduhan menyebabkan dua pelajar di sebuah sekolah menengah di Kajang cedera, semalam.

Susulan itu, empat remaja lelaki berumur lingkungan 15 hingga 16 tahun ditahan pada 8.50 malam tadi.

Ketua Polis Daerah Kajang ACP Mohd Zaid Hassan berkata polis juga telah mengesan kejadian ini tular dalam media sosial semalam dan pergaduhan itu berlaku di dua lokasi berlainan berhampiran sebuah sekolah.

Beliau berkata polis menerima laporan kes berkenaan semalam daripada seorang pelajar berusia 16 tahun menyatakan dirinya bersama seorang lagi rakannya telah dipukul sekumpulan pelajar sekolah.

“Punca kejadian disebabkan rentetan perselisihan faham di dalam sekolah (pada Rabu lepas) apabila pengadu telah salah faham dengan rakan suspek kerana disyaki melemparkan duit semasa membeli minuman di kantin pada waktu rehat,” katanya dalam kenyataan hari ini.

Mohd Zaid berkata perselisihan faham itu berlarutan apabila kedua-dua pihak telah bertumbuk akibat tidak berpuas hati dan suspek bertindak meminta bantuan daripada rakan-rakan sekolah lain untuk membalas dendam terhadap mangsa.

“Pemeriksaan ke atas pengadu dan mangsa mendapati kedua-duanya mengalami kecederaan ringan di bahagian muka dan badan. Kesemua tangkapan merupakan remaja bawah umur yang bersekolah di sekolah yang sama dengan pengadu.

“Polis akan memohon reman kesemua suspek di Mahkamah Bandar Baru Bangi hari ini. Pihak polis juga masih mengesan beberapa individu yang disyaki terlibat dalam kes ini bagi membantu siasatan,” katanya.

Beliau berkata kes ini disiasat di bawah Seksyen 147 Kanun Keseksaan kerana merusuh dan orang ramai yang mempunyai maklumat mengenai kes ini boleh menghubungi mana-mana balai polis terdekat atau pegawai penyiasat kes Insp K. Suresh menerusi talian 017-4333795 bagi membantu siasatan.–AlHijrah Online